(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΔ΄

Τετάρτη 3 Φεβρουαρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003, «Ποινική ευθύνη των Υπουργών», όπως ισχύει στις 2/2/2021:Ποινική δικογραφία που αφορά στον διατελέσαντα Υπουργό Επικρατείας και Υπουργό Ψηφιακής Πολιτικής, Τηλεπικοινωνιών και Ενημέρωσης κ. Νικόλαο Παππά και ποινική δικογραφία που αφορά στον διατελέσαντα Υπουργό Επικρατείας κ. Αλέξανδρο Φλαμπουράρη και στον διατελέσαντα Αναπληρωτή Υπουργό Οικονομίας και Ανάπτυξης κ. Αλέξανδρο Χαρίτση, σελ.
3. Καταδίκη της εμπρηστικής επίθεσης σε βάρος του Βουλευτή κ. Κωνσταντίνου Μπογδάνου, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση αναφορών, σελ.
2. Συζήτηση επίκαιρης ερώτησης προς τον Υπουργό Εργασίας και Κοινωνικών Υποθέσεων, με θέμα: «Ποιος ο προγραμματισμός για την υλοποίηση της δημογραφικής πολιτικής;», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεων Διαρκών Επιτροπών:
 I. Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εξωτερικών:, σελ.
 Α) «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών, αφετέρου», σελ.
 Β) «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου», σελ.
 Γ) «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας του Βιετνάμ, αφετέρου», σελ.
 Δ) «Κύρωσης της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των Κρατών ΣΟΕΣ της ΚΑΜΑ, Κοινότητα για την Ανάπτυξη Μεσημβρινής Αφρικής, αφετέρου», σελ.
 ΙΙ. Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Διενέργεια γενικών απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού Covid-19, επείγουσες δημοσιονομικές και φορολογικές ρυθμίσεις και άλλες διατάξεις», σελ.
2. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών:
 i. «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου», σελ.
 ii. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου», σελ.
 iii. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Βιετνάμ, αφετέρου», σελ.
 iv. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου», σελ.

ΠΡΟΕΔΡΕΥΩΝ

ΑΒΔΕΛΑΣ Α. , σελ.

ΟΜΙΛΗΤΕΣ

Α. Επί της καταδίκης της εμπρηστικής επίθεσης σε βάρος του Βουλευτή κ. Κωνσταντίνου Μπογδάνου:
ΒΑΡΒΙΤΣΙΩΤΗΣ Μ. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΜΠΑΚΑΔΗΜΑ Φ. , σελ.

Β. Επί διαδικαστικού θέματος:
ΑΒΔΕΛΑΣ Α. , σελ.
ΛΟΒΕΡΔΟΣ Α. , σελ.

Γ. Επί της επίκαιρης ερώτησης:
ΣΥΡΕΓΓΕΛΑ Μ. , σελ.
ΧΑΡΑΚΟΠΟΥΛΟΣ Μ. , σελ.

Δ. Επί του σχεδίου νόμου του Υπουργείου Εξωτερικών:
ΒΑΡΒΙΤΣΙΩΤΗΣ Μ. , σελ.
ΓΡΗΓΟΡΙΑΔΗΣ Κ. , σελ.
ΚΑΤΡΟΥΓΚΑΛΟΣ Γ. , σελ.
ΚΑΤΣΩΤΗΣ Χ. , σελ.
ΛΟΒΕΡΔΟΣ Α. , σελ.
ΜΠΑΚΑΔΗΜΑ Φ. , σελ.
ΜΠΟΥΚΩΡΟΣ Χ. , σελ.
ΜΥΛΩΝΑΚΗΣ Α. , σελ.
ΧΗΤΑΣ Κ. , σελ.

ΠΑΡΕΜΒΑΣΕΙΣ:
ΑΘΑΝΑΣΙΟΥ Χ. , σελ.
ΤΖΑΚΡΗ Θ. , σελ.

ΠΡΑΚΤΙΚΑ ΒΟΥΛΗΣ

ΙH΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ OΔ΄

Τετάρτη 3 Φεβρουαρίου 2021

Αθήνα, σήμερα στις 3 Φεβρουαρίου 2021, ημέρα Τετάρτη και ώρα 10.32΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

Χρόνια Πολλά στον Σταμάτη και στον Συμεών σήμερα!

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Ευάγγελο Λιάκο, Βουλευτή Β΄ Δυτικής Αττικής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι σελίδες 1-26)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι σελίδες 2-11)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, ολοκληρώθηκε η ανάγνωση των αναφορών.

Θα κάνω και εγώ δύο ανακοινώσεις προς το Σώμα.

Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις της στα σχέδια νόμου του Υπουργείου Εξωτερικών:

Α) «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου».

Β) «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου».

Γ) «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας του Βιετνάμ, αφετέρου».

Δ) «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των Κρατών ΣΟΕΣ της ΚΑΜΑ, αφετέρου».

Η Διαρκής Επιτροπή Οικονομικών Υποθέσεων καταθέτει την έκθεσή της στο σχέδιο νόμου του Υπουργείου Οικονομικών: «Διενέργεια γενικών απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα για τα εξής: «Σας ενημερώνω σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 3 Φεβρουαρίου 2021 ότι η υπ’ αριθμ. 356/28-1-2021 επίκαιρη ερώτηση θα απαντηθεί από την Υφυπουργό Εργασίας και Κοινωνικών Υποθέσεων κ. Μαρία Συρεγγέλα».

Ξεκινάμε και θα τελειώσουμε με την επίκαιρη ερώτηση με αριθμό 356/28-1-2021 του Βουλευτή Λάρισας της Νέας Δημοκρατίας κ. Μάξιμου Χαρακόπουλουπρος τον ΥπουργόΕργασίας και Κοινωνικών Υποθέσεων, με θέμα: «Ποιος ο προγραμματισμός για την υλοποίηση της δημογραφικής πολιτικής;».

Κύριε Χαρακόπουλε, καλημέρα, έχετε τον λόγο για δύο λεπτά.

**ΜΑΞΙΜΟΣ** **ΧΑΡΑΚΟΠΟΥΛΟΣ**: Ευχαριστώ, κύριε Πρόεδρε.

Κυρία Υφυπουργέ, και από τα έδρανα της Βουλής να σας συγχαρώ για την ανάληψη των νέων σας καθηκόντων. Η δημιουργία θέσεως Υφυπουργού για την οικογένεια και τη δημογραφική πολιτική για πρώτη φορά, θαρρώ, στα χρόνια της Μεταπολίτευσης αναμφίβολα δείχνει το έντονο ενδιαφέρον της Κυβέρνησης Μητσοτάκη για το πρόβλημα. Γιατί η στήριξη της οικογένειας είναι το βασικό εργαλείο για την άσκηση δημογραφικής πολιτικής.

Πριν, όμως, αναπτύξω την ερώτησή μου, κύριε Πρόεδρε, θεωρώ χρέος μου να αναφερθώ στο σοβαρό μείζον ζήτημα των ημερών που άπτεται των αρμοδιοτήτων της κυρίας Υφυπουργού. Μιλώ για τις καταγγελίες για σεξουαλική κακοποίηση, προσβολή και λεκτική βία, κυρίως από ανθρώπους του αθλητισμού και της τέχνης.

Αξίζουν πραγματικά συγχαρητήρια σε όσες και όσους τολμούν και μιλούν θαρραλέα για ό,τι τους έχει συμβεί. Βρίσκουν το ψυχικό σθένος, την ψυχική δύναμη για να μιλήσουν για το τραύμα που κουβαλάνε. Βεβαίως, τα ζητήματα αυτά είναι αρμοδιότητας και της δικαιοσύνης για να τα κρίνει. Η δημοσιοποίηση, όμως, των περιστατικών μπορεί να λειτουργήσει, κύριε Πρόεδρε, αποτρεπτικά σε όσους καταχρώνται την εξουσία που διαθέτουν. Και καθώς θύματα φέρονται ακόμη και εντεκάχρονα παιδιά, δεν πρέπει να μείνουμε απλά στον αποτροπιασμό, αλλά να δούμε σοβαρά τι επιπλέον πρέπει να κάνουμε στην εκπαίδευση και τη δικαιοσύνη.

Κύριε Πρόεδρε, φέτος γιορτάζουμε τα διακόσια χρόνια από την Ελληνική Επανάσταση του 1821. Αναρωτιέμαι, με τους δημογραφικούς ρυθμούς που κινούμαστε, θα υπάρχει ελληνικό έθνος σε διακόσια χρόνια από σήμερα; Αν κάθε χρόνο έχουμε σαράντα χιλιάδες λιγότερες γεννήσεις από θανάτους, όπως πέρυσι, πόσοι Έλληνες θα υπάρχουν το 2221; Φοβούμαι ότι κυριολεκτικά είμαστε ένα έθνος υπό εξαφάνιση.

Τα προηγούμενα χρόνια, κύριε Πρόεδρε, ήταν πολύ δημοφιλής η θεωρία σε πολλούς στον τόπο μας ότι η δύναμη των εθνών είναι η γνώση και ότι δεν μετρά το μέγεθος του πληθυσμού. Σήμερα νομίζω ότι όλοι συνειδητοποιούν ότι και το μέγεθος μετράει, ιδιαίτερα όταν ο γείτονάς σου αυξάνεται με αλματώδεις ρυθμούς και διατυπώνει τη γνωστή θεωρία περί ζωτικού χώρου και εσύ είσαι πρωταθλητής στη δημογραφική συρρίκνωση. Νομίζω ότι οφείλεις να σημάνεις συναγερμό και ως τέτοιον, ως συναγερμό, εκλαμβάνω τη δημιουργία Υφυπουργείου αρμοδίου για το δημογραφικό ζήτημα και την οικογένεια.

Θα ήθελα, λοιπόν, κυρία Υφυπουργέ, από το Βήμα της Εθνικής Αντιπροσωπείας, να ενημερώσετε τη Βουλή και δι’ αυτής τον ελληνικό λαό, το έθνος όλο, τον ελληνισμό όπου γης, για τον οδικό χάρτη της Κυβέρνησης, για τον σχεδιασμό σας για τη δημογραφική πολιτική, τα μέτρα που θα λάβετε, προκειμένου να ανατραπεί αυτή η δημογραφική απίσχναση.

Σας ευχαριστώ.

 **ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χαρακόπουλε.

Θα απαντήσει η Υφυπουργός Εργασίας και Κοινωνικών Υποθέσεων κ. Μαρία Συρεγγέλα.

Κυρία Συρεγγέλα, σιδερένια και κουράγιο. Έχετε τρία λεπτά στη διάθεσή σας.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ευχαριστώ πολύ.

Κατ’ αρχάς, θα ήθελα και εγώ να ξεκινήσω με το θέμα που ανέφερε και ο κ. Χαρακόπουλος, που είναι το θέμα των ημερών και σαφώς έχει και το θετικό αποτύπωμα ότι πλέον οι γυναίκες και όχι μόνο οι γυναίκες, αλλά κυρίως οι γυναίκες, έχουν αρχίσει και μιλούν, διότι η κ. Μπεκατώρου έσπασε αυτήν την αλυσίδα της σιωπής, της ενοχής που μπορεί μερικές φορές να αισθάνονται οι γυναίκες. Σαφώς η χώρα μας έχει ένα ολοκληρωμένο δίκτυο δομών για τη στήριξη την ψυχολογική, την κοινωνική, ακόμα και την εργασιακή στήριξη των γυναικών αυτών, με προγράμματα με τον ΟΑΕΔ σε συνεργασία με το Υπουργείο Αθλητισμού, όλες τις οριζόντιες πολιτικές, το μάθημα της σεξουαλικής αγωγής στα σχολεία που υπάρχει αυτήν τη στιγμή πιλοτικά και όλα αυτά.

Τώρα στο θέμα μας, σαφώς η αντιμετώπιση του δημογραφικού προβλήματος αποτελεί ένα πολύ μεγάλο πρόβλημα, όχι μόνο για τη χώρα μας, αλλά και για όλη την Ευρώπη και ιδίως τώρα και με τις ραγδαίες εξελίξεις που επέφερε στη ζωή μας η πανδημία του COVID. Γι’ αυτό και κρίθηκε επιβεβλημένο τώρα από την Κυβέρνηση να υπάρξει ένας επίσημος κρατικός φορέας, ένας επιτελικός φορέας σε κεντρικό επίπεδο που θα έχει τον ρόλο της χάραξης, του συντονισμού, αλλά και της παρακολούθησης για την αντιμετώπιση του δημογραφικού.

Στην έκθεση της διακομματικής επιτροπής αναλύονται οι κυριότερες εκφάνσεις του δημογραφικού προβλήματος και δίνεται ιδιαίτερη έμφαση σε μέτρα, όπως είπατε κι εσείς, κύριε Βουλευτά, για την οικογένεια, για το παιδί, με στόχο τη δημιουργία ενός ευνοϊκού περιβάλλοντος για την τεκνογονία, σαφώς και για τη χάραξη μιας δημογραφικής πολιτικής, καθώς πρέπει να στηριζόμαστε και στα ιδιαίτερα χαρακτηριστικά της ελληνικής κοινωνίας και φυσικά να λαμβάνουμε υπ’ όψιν και την εμπειρία άλλων χωρών της Ευρώπης, που με όλες τις δράσεις που έκαναν τις τελευταίες δεκαετίες έχουν σήμερα θετικότερα αποτελέσματα στα δημογραφικά μεγέθη τους. Σαφώς, πάνω σε αυτό, το πόρισμα της διακομματικής επιτροπής θα είναι ένα χρήσιμο, ένα βασικό εργαλείο κατά την επεξεργασία του εθνικού σχεδίου δράσης για το δημογραφικό.

Είπαμε για οριζόντια και θετικά μέτρα. Σαφώς είναι πολύ σημαντικές και οι επιδοματικές πολιτικές, αλλά εάν δεν συνδυαστούν με τα κατάλληλα μέτρα ενίσχυσης οριζόντια, τις περισσότερες φορές δεν αποδίδουν. Γι’ αυτό και ό,τι αποφασιστεί επιδοματικά, θα πρέπει σε κάθε περίπτωση να συνδυάζεται και με άλλα οριζόντια μέτρα που θα προσανατολίζονται στην ισότητα των φύλων, στην εναρμόνιση οικογενειακής και επαγγελματικής ζωής, ώστε να εξασφαλίζουν στους γονείς και ιδίως στις γυναίκες, που επωμίζονται πολλές φορές ανισομερώς τις οικογενειακές ευθύνες, την παραμονή και την ανέλιξη τους στην αγορά εργασίας. Φυσικά, όταν υπάρχει εργασία, πολύ πιο εύκολα η γυναίκα, αλλά και ο άντρας προχωρούν στο να τεκνοποιήσουν, αλλά θα πρέπει να γεφυρωθούν και τα χάσματα που υπάρχουν σήμερα στην προστασία των διαφόρων κατηγοριών εργαζομένων γονέων, γυναικών στον ιδιωτικό τομέα και στον δημόσιο τομέα.

Μέσα από το πόρισμα της διακομματικής επιτροπής ήδη φέρνουμε στη Βουλή στον επόμενο εργασιακό νόμο, άδεια πατρότητας με αποδοχές που θα λαμβάνει ως πατέρας αμέσως μετά την ημερομηνία γέννησης του τέκνου του, γονική άδεια ως αμεταβίβαστο δικαίωμα κάθε γονέα, άδεια με αποδοχές για τους εργαζόμενους φροντιστές και τις εργαζόμενες, διεύρυνση του δικαιώματος των εργαζομένων γονέων και φροντιστών για ένα χρονικό διάστημα με ευέλικτη συνθήκη εργασίας για συγκεκριμένο φυσικά ικανό χρονικό διάστημα προς εξυπηρέτηση των αναγκών φροντίδας των τέκνων και της οικογένειας γενικότερα και σαφώς για πρώτη φορά θα έχουμε προστασία και των δύο γονέων από την απόλυση, όταν κάνουν χρήση των αδειών και των διευκολύνσεων για την ανατροφή των τέκνων τους.

Η μη απόλυση δεν θα ισχύει μόνο τις γυναίκες που κυοφορούν, αλλά και για τους άνδρες που θα παίρνουν την άδεια ανατροφής, η οποία θα προβλεφθεί στο επόμενο νομοσχέδιο.

Αυτά τα μέτρα θα συνδεθούν και με άλλες πολιτικές φροντίδας, όπως είναι «οι νταντάδες της γειτονιάς». Είναι ένα πρόγραμμα που φέρνουμε στο άμεσο χρονικό διάστημα. Αυτήν τη στιγμή είμαστε στη διαδικασία της μελέτης.

Και, ταυτόχρονα -και κλείνω γιατί έχω ξεπεράσει τον χρόνο, απ’ ό,τι βλέπω- επειδή είπαμε ότι το πρόβλημα δεν είναι μόνο εθνικό, αλλά είναι και ευρωπαϊκό, είμαστε ήδη σε επαφή και με τις άλλες χώρες για να δούμε ποιες είναι οι καλές πρακτικές και πώς αύξησαν τα δημογραφικά της μεγέθη και, ταυτόχρονα, είμαστε και σε άμεση επαφή και με την Επίτροπο, γιατί για πρώτη φορά η Ευρωπαϊκή Ένωση έχει και Επίτροπο Δημογραφίας και Δημοκρατίας, για το ποιες θα είναι οι πολιτικές που σχεδιάζονται.

Σαφώς θα πρέπει να ληφθούν υπ’ όψιν στις πολιτικές αυτές οι ιδιαίτερες ανάγκες του κάθε κράτους - μέλους, έτσι ώστε όλα τα οριζόντια μέτρα που θα ληφθούν να είναι και σε συνεργασία και με τα συναρμόδια Υπουργεία.

Θα έχει ενίσχυση της οικογένειας, προστασία των παιδιών -λέω τώρα τα βασικά- εναρμόνιση οικογενειακής και επαγγελματικής ζωής, που, όπως είπαμε, είναι ένα από τα πιο βασικά, υγεία, μακροχρόνια φροντίδα, το «Silver Economy», που είναι μέσα και στη διακομματική επιτροπή.

Σε κάθε περίπτωση θα χρησιμοποιήσουμε όλα τα χρηματοδοτικά εργαλεία είτε είναι εθνικοί πόροι, αλλά κυρίως ευρωπαϊκοί, γιατί από την πλευρά της Ευρωπαϊκής Επιτροπής ήδη θα υπάρξει σχεδιασμός για ιδιαίτερη χρηματοδότηση για το δημογραφικό πρόβλημα, γιατί, όπως είπαμε, είναι ευρωπαϊκό.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Πριν περάσουμε στις δευτερολογίες, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική ευθύνη των Υπουργών» όπως ισχύει στις 2 Φεβρουαρίου 2021:

Ποινική δικογραφία που αφορά στον διατελέσαντα Υπουργό Επικρατείας και Υπουργό Ψηφιακής Πολιτικής, Τηλεπικοινωνιών και Ενημέρωσης κ. Νικόλαο Παππά και

Ποινική δικογραφία που αφορά στον διατελέσαντα Υπουργό Επικρατείας κ. Αλέξανδρο Φλαμπουράρη και στον διατελέσαντα Αναπληρωτή Υπουργό Οικονομίας και Ανάπτυξης κ. Αλέξανδρο Χαρίτση.

Κύριε Χαρακόπουλε, έχετε τρία λεπτά στη διάθεσή σας για τη δευτερολογία σας χωρίς άγχος.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ πολύ, κύριε Πρόεδρε.

Θέλω να εκφράσω, κυρία Υφυπουργέ, την ικανοποίησή μου για τις εξαγγελίες που μόλις κάνατε για επικείμενες νομοθετικές πρωτοβουλίες της Κυβέρνησης προς την κατεύθυνση των μέτρων που έδειξε το πόρισμα της Διακομματικής Επιτροπής της Βουλής, στο οποίο είχα την τιμή να εργαστώ ως Αντιπρόεδρος την προηγούμενη κοινοβουλευτική περίοδο. Πρόκειται για ένα πόρισμα, το οποίο ήταν σχεδόν ομόφωνο πλην του Κομμουνιστικού Κόμματος και της Χρυσής Αυγής. Είχε υπερψηφιστεί απ’ όλες τις τότε πολιτικές δυνάμεις.

Εγώ νομίζω ότι είναι θετικό ότι ήδη η Κυβέρνηση πριν καν τη συγκρότηση του Υπουργείου που έχετε την ευθύνη, είχε προχωρήσει στην υιοθέτηση μέτρων που είχαμε συμπεριλάβει στο πόρισμα, όπως είναι το επίδομα γέννας ύψους 2.000 ευρώ για κάθε παιδί, μειώθηκε ο ΦΠΑ στα βρεφικά είδη από το 24% στο 13%, αυξήθηκε κατά 1.000 ευρώ το αφορολόγητο για κάθε παιδί, καταργήθηκε ο άδικος φόρος πολυτελείας για τα αυτοκίνητα μεγάλου κυβισμού για τις πολυμελείς οικογένειες.

Όλα αυτά δείχνουν αναμφίβολα τη βούληση της Κυβέρνησης, αλλά μένει να γίνουν ακόμη πολλά, όπως και εσείς είπατε, στην πρωτολογία σας, γιατί, δυστυχώς, κύριε Πρόεδρε, η δημογραφική συρρίκνωση έχει αλυσιδωτές συνέπειες σε πολλούς τομείς.

Σε μια κοινωνία με περισσότερους παππούδες από εγγόνια, το μέλλον δεν μπορεί, δεν είναι σίγουρα ευοίωνο. Το πρόβλημα δεν είναι μόνο η μείωση των γεννήσεων, αλλά και η γήρανση του πληθυσμού. Γινόμαστε μια χώρα γερόντων και σε μια τέτοια χώρα, ποιο μπορεί να είναι το μέλλον του ασφαλιστικού συστήματος, αλλά και του συστήματος υγείας; Πόσο μπορεί να αντέξει; Τι προοπτικές μπορεί να έχει μια χώρα με περισσότερα ΚΑΠΗ από σχολεία;

Όσοι τα προηγούμενα χρόνια επισημαίναμε ότι το δημογραφικό είναι το μείζον εθνικό πρόβλημα της χώρας πολλές φορές αντιμετωπίζαμε τη λοιδορία από κάποιες πτέρυγες της Βουλής ότι αυτά είναι ακραίες, συντηρητικές κινδυνολογίες. Και ήρθε το πόρισμα της Βουλής, για να επιβεβαιώσει ότι βρισκόμαστε σε μια πραγματικά οριακή κατάσταση και χρειάζεται εθνική αφύπνιση.

Όλοι όσοι κατέθεσαν σκέψεις και προτάσεις στην επιτροπή μας από την ακαδημαϊκή κοινότητα της χώρας, αλλά και από χώρες, επίσης, που αποτελούν θετικά παραδείγματα αντιμετώπισης του δημογραφικού, όπως είναι οι σκανδιναβικές χώρες, συμφωνούν σε ένα πράγμα, κύριε Πρόεδρε: Δεν υπάρχουν μαγικές λύσεις και δεν αρκούν μόνο τα επιδόματα.

Όμως τα μέτρα δεν πρέπει να είναι αποσπασματικά, πρέπει να ακολουθηθούν με συνέπεια, για να αποδώσουν μεσομακροπρόθεσμα.

Άρα δεν έχουμε την πολυτέλεια να αλλάζει η δημογραφική πολιτική από κυβέρνηση σε κυβέρνηση, πόσω δε μάλλον από Υφυπουργό σε Υφυπουργό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Με δεδομένο, κύριε Πρόεδρε -τη μικρή σας ανοχή θα ήθελα- ότι εκτός από λιγότερες γεννήσεις σε σχέση με θανάτους έχουμε τα τελευταία χρόνια και το brain drain, τη φυγή νέων στο εξωτερικό προς αναζήτηση εργασίας, ευκαιριών, απασχόλησης -μιλούμε για την έξοδο δεκάδων χιλιάδων νέων που βρίσκονται σε παραγωγική, αλλά και αναπαραγωγική ηλικία- γι’ αυτό χρειάζεται μια συγκροτημένη πολιτική για την επιστροφή τους. Διότι αν αυτά τα παιδιά συγκροτήσουν, κάνουν οικογένειες στο εξωτερικό, τότε είναι πάρα πολύ δύσκολος ο επαναπατρισμός τους και θα επιβαρυνθεί έτι περαιτέρω το δημογραφικό πρόβλημα.

Κυρία Υφυπουργέ, αν έβγαλα ένα συμπέρασμα από την πολύμηνη ενασχόλησή μου με το θέμα, είναι ότι για να δημιουργήσει κανείς οικογένεια, για να κάνει το πρώτο βήμα, θα πρέπει να νιώσει ασφαλής, να έχει δουλειά με ασφάλεια, να έχει ένα κοινωνικό κράτος με υποδομές, με ποιοτικές παροχές σε δημόσια αγαθά, όπως είναι η παιδεία, όπως είναι η υγεία, να ξέρει ότι η εργασία και η καριέρα δεν είναι ασύμβατες με τη δημιουργία οικογένειας, με τη μητρότητα. Χρειάζεται, λοιπόν, να στηριχθεί το πρώτο βήμα για τη δημιουργία οικογένειας.

Και βεβαίως, κύριε Πρόεδρε, πρέπει να εξαντληθεί κάθε δυνατότητα για τη στήριξη των πολυμελών οικογενειών, των τριτέκνων και των πολυτέκνων.

Ει δυνατόν, κυρία Υφυπουργέ, θα πρέπει να επανέλθουν τα επιδόματα στα προ μνημονίων επίπεδα.

Και βέβαια, δεν είναι μόνο μέτρα που έχουν οικονομικό κόστος και επιβάρυνση στον κρατικό προϋπολογισμό. Θα πρέπει –νομίζω- να ξαναδείτε οριζόντια μέτρα που άπτονται και άλλων Υπουργείων, όπως είναι για παράδειγμα οι μετεγγραφές φοιτητών από πολύτεκνες οικογένειες. Αυτά τα μέτρα δεν έχουν οικονομικό κόστος, όπως είπα.

Το δημογραφικό -και κλείνω με αυτό, κύριε Πρόεδρε- δεν είναι ζήτημα μόνο οικονομικό. Αν ήταν μόνο οικονομικό ζήτημα, δεν θα είχε δημογραφικό πρόβλημα η λεγόμενη, κάποτε αποκαλούμενη «χριστιανική δύση», χώρες, όπως η Γερμανία για παράδειγμα, που έχουν υψηλό κατά κεφαλήν εισόδημα και θα είχαμε δημογραφική έκρηξη στον τρίτο κόσμο, στην Ασία, σε χώρες της Υποσαχάριας Αφρικής. Είναι και ζήτημα προτύπων και προς αυτήν την κατεύθυνση μένει να κάνουμε πολλά, για να θυμηθούμε τη ρήση των παππούδων μας ότι τα παιδιά είναι ευλογία θεού.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Χαρακόπουλε.

Ορίστε, κυρία Μαρία Συρεγγέλα, έχετε τρία λεπτά για τη δευτερολογία σας.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Ναι, θα είμαι πάρα πολύ σύντομη.

Όπως ακριβώς είπατε, το πρώτο και το πιο σημαντικό είναι να υπάρχει εργασία, να υπάρχει δουλειά, να αισθάνεται η Ελληνίδα και ο Έλληνας ότι πραγματικά υπάρχει αυτή η οικονομική ασφάλεια που προέρχεται από την εργασία του και φυσικά, το κοινωνικό κράτος που θα πρέπει να στηρίξει τις νέες οικογένειες, κυρίως στα πρώτα χρόνια της ζωής των παιδιών.

Επίσης, το πιο σημαντικό είναι να υπάρχει μία ενιαία, συνεκτική και διαχρονική πολιτική για το θέμα αυτό και γι’ αυτό και επιλέξαμε ως βασικό μας εργαλείο το πόρισμα της διακομματικής επιτροπής που μας αφορά όλες και όλους, ανεξάρτητα από ιδεολογικούς ή πολιτικούς ή κομματικούς περιορισμούς. Και πάνω σε αυτό θα στηριχτούμε, γιατί όλες οι άλλες χώρες και οι σκανδιναβικές, αλλά και άλλες χώρες, όπως η Γαλλία, που έχουν ακολουθήσει μια πολύ καλή δημογραφική πολιτική, είχαν αυτό, μια ενιαία, σταθερή πολιτική που προήλθε από όλα τα κόμματα, ανεξάρτητα από το ποιος κυβερνούσε. Αυτό είναι το πιο σημαντικό, σε αυτό θα στηριχθούμε και έτσι προχωράμε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ και τους δύο. Καλή συνέχεια και στους δύο! Καλημέρα σας!

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα κάνουμε μία ολιγόλεπτη διακοπή και θα συνεχίσουμε τη συνεδρίαση στις 11.00΄ με τη νομοθετική εργασία, σύμφωνα με την ημερήσια διάταξη που έχει διανεμηθεί.

(ΔΙΑΚΟΠΗ)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, συνεχίζεται η συνεδρίαση.

Χρόνια πολλά και πάλι, αν έχουμε κάποιον Συμεών ή Σταμάτη!

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εξωτερικών:

1. «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου».

2. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου».

3. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Βιετνάμ, αφετέρου».

4. «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου».

Τα νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως των συμβάσεων για πέντε λεπτά και οι Κοινοβουλευτικοί Εκπρόσωποι, εφ’ όσον το επιθυμούν, για πέντε λεπτά, με την προϋπόθεση ότι δεν θα μιλήσει ο Πρόεδρος της Κοινοβουλευτικής Ομάδας.

Η ψηφοφορία των τεσσάρων συμβάσεων θα γίνει μετά το τέλος της συζήτησής τους χωριστά, με τη σειρά που συζητήθηκαν.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα συμφώνησε.

Θα ξεκινήσουμε πρώτα με αυτούς οι οποίοι έχουν ψηφίσει «κατά» και «με επιφύλαξη».

Θα μιλήσει πρώτα ο κ. Χρήστος Κατσώτης από το Κομμουνιστικό Κόμμα Ελλάδας.

Κύριε Κατσώτη, ορίστε, έχετε τον λόγο για πέντε λεπτά.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, θα ήθελα την ανοχή σας, γιατί είναι τέσσερις οι συμβάσεις.

**ΠΡΟΕΔΡΕΥΩΝ (Απόστολος Αβδελάς):** Ναι, αλλά όχι πέντε λεπτά για την κάθε μία απ’ αυτές, δηλαδή είκοσι λεπτά!

**ΧΡΗΣΤΟΣ ΚΑΤΣΩΤΗΣ:**  Όχι, εντάξει.

Η συμφωνία της Ευρωπαϊκής Ένωσης μεταξύ των λεγόμενων «λιγότερο αναπτυγμένων χωρών», όπως η Γκάνα ή οι χώρες της ΚΑΜΑ, δηλαδή της Κοινότητας για την Ανάπτυξη της Μεσημβρινής Αφρικής, που περιλαμβάνει την Μποτσουάνα, το Λεσότο, τη Μοζαμβίκη, τη Ναμίμπια, τη Νότια Αφρική, το Εσουατίνι –πρώην Σουαζιλάνδη- είναι ληστρική σε βάρος των λαών. Μοναδικοί ωφελημένοι οι ευρωπαϊκοί μονοπωλιακοί όμιλοι και οι αστικές τάξεις των χωρών αυτών.

Με τέτοιου είδους συμφωνίες, η Ευρωπαϊκή Ένωση πετυχαίνει τα ευρωπαϊκά μονοπώλια να αποκτούν ευνοϊκούς όρους με τη «φάκα» ευνοϊκής δασμολογικής μεταχείρισης για την εισαγωγή αγροτικών προϊόντων των χωρών αυτών στην Ευρωπαϊκή Ένωση και την εξαγωγή στις χώρες αυτές κυρίως βιομηχανικών προϊόντων, αλλά και για την κατάκτηση θέσεων στις αγορές αυτών των χωρών, στις οποίες εκμεταλλεύονται ληστρικά την πάμφθηνη εργατική δύναμη και τους πλουτοπαραγωγικούς πόρους.

 Ένας σημαντικός, επίσης, τομέας που ενδιαφέρει τα ευρωπαϊκά μονοπώλια είναι η αγορά δημοσίων συμβάσεων και κρατικών προμηθειών των χωρών αυτών που αποτελούν πεδία τόσο σφοδρών ανταγωνισμών ανάμεσα σε Ευρωπαϊκή Ένωση, ΗΠΑ και Κίνα, όσο και μεγάλης κερδοφορίας για τους ομίλους και ιδιαίτερα σε τομείς όπως οι κατασκευές και τα δημόσια έργα, η ενέργεια, οι τηλεπικοινωνίες, οι υπηρεσίες, η βιομηχανία. Αυτούς ακριβώς τους στόχους υπηρετεί η οικονομική συμφωνία της Ευρωπαϊκής Ένωσης με την Γκάνα και η Συμφωνία Οικονομικής Εταιρικής Σχέσης με τις χώρες της ΚΑΜΑ.

Με πιο ανεπτυγμένες οικονομικά χώρες η Ευρωπαϊκή Ένωση δρομολογεί την ενίσχυση των ευρωπαϊκών ομίλων μέσω των λεγόμενων «Συμφωνιών Ελεύθερων Συναλλαγών», που στην ουσία επιδιώκουν το άνοιγμα των αγορών αυτών για το ευρωπαϊκό κεφάλαιο. Η συμφωνία με το Βιετνάμ και τη Σιγκαπούρη, πέρα από την οικονομική σημασία που έχει για την Ευρωπαϊκή Ένωση και τους μονοπωλιακούς ομίλους, αποκτά και ιδιαίτερη γεωπολιτική σημασία λόγω του σφοδρού ανταγωνισμού στην Ασία και ειδικά στις συγκεκριμένες χώρες ανάμεσα σε ΗΠΑ και Κίνα και φανερώνει την προσπάθεια της Ευρωπαϊκής Ένωσης να μη μείνει πίσω στην κούρσα του ανταγωνισμού στην περιοχή.

Φανερώνει επίσης και τις σύνθετες σχέσεις της Ευρωπαϊκής Ένωσης και της Κίνας, η οποία αντιμετωπίζεται από την Ευρωπαϊκή Ένωση ως εταίρος και αντίπαλος ταυτόχρονα εν όψει και της πρόσφατης συμφωνίας ανάμεσα στην Ευρωπαϊκή Ένωση και στην Κίνα, που προκάλεσε την έντονη αντίδραση των ΗΠΑ, αλλά και στο εσωτερικό της Ευρωπαϊκής Ένωσης από τμήματα του κεφαλαίου που βρίσκονται σε ανταγωνισμό με κινεζικά μονοπώλια.

Η συμφωνία ελεύθερων συναλλαγών με τη Σιγκαπούρη είναι σημαντική για τα συμφέροντα των ευρωενωσιακών μονοπωλίων, αλλά και τον αναπτυσσόμενο καπιταλισμό της Σιγκαπούρης, που είναι ο ισχυρότερος στις χώρες του ASEAN, του συνδέσμου κρατών της Νοτιοανατολικής Ασίας. Η Σιγκαπούρη είναι ο μεγαλύτερος εταίρος της Ευρωπαϊκής Ένωσης αντιπροσωπεύοντας το 1/3 περίπου των συναλλαγών Ευρωπαϊκής Ένωσης - ASEAN και τα 2/3 σχεδόν των επενδύσεων. Πάνω από δέκα χιλιάδες επιχειρήσεις της Ευρωπαϊκής Ένωσης είναι εγκαταστημένες στη Σιγκαπούρη και τη χρησιμοποιούν ως κόμβο για ολόκληρο τον Ειρηνικό. Με τα δεδομένα αυτά και τον οικονομικό πόλεμο που μαίνεται με τις ΗΠΑ, που θεωρούν την περιοχή στρατηγικής σημασίας και ασκούν επιθετική πολιτική, μετά την αποχώρηση από την εμπορική συμφωνία Ευρωπαϊκής Ένωσης - ΗΠΑ και την Κίνα στην περιοχή, η συμφωνία Ευρωπαϊκής Ένωσης - Σιγκαπούρης αποκτά στρατηγικό χαρακτήρα για τους μονοπωλιακούς ομίλους στην Ευρωπαϊκή Ένωση. Από την ημερομηνία έναρξης ισχύος της η συμφωνία Ευρωπαϊκής Ένωσης - Σιγκαπούρης θα αντικαταστήσει τις διμερείς επενδυτικές συμφωνίες με τα κράτη-μέλη της Ευρωπαϊκής Ένωσης. Η συμφωνία θα είναι η δεύτερη μετά τη Συμφωνία Ευρωπαϊκής Ένωσης - Καναδά, που θα περιλαμβάνει το σύστημα επενδυτικών δικαστηρίων για την επίλυση διαφορών μεταξύ επενδυτών και κρατών.

Η συμφωνία θα αποτελέσει τον οδηγό και για τις άλλες συμφωνίες της Ευρωπαϊκής Ένωσης με τα άλλα κράτη της ASEAN. Τι προβλέπει; Συνολική απελευθέρωση των αγορών, υπηρεσιών και επενδύσεων, αμοιβαία αναγνώριση διπλωμάτων και εξασφάλιση ίσων όρων ανταγωνισμού για τις επιχειρήσεις της Ευρωπαϊκής Ένωσης, ελεύθερη πρόσβαση των επιχειρήσεων της Ευρωπαϊκής Ένωσης στις δημόσιες συμβάσεις, ιδίως στην αγορά των υπηρεσιών κοινής ωφέλειας, όπου υπάρχουν ήδη πολλοί προμηθευτές της Ευρωπαϊκής Ένωσης, άρση των τεχνικών και κανονιστικών εμπορικών φραγμών στις συναλλαγές σε αγαθά ιδίως οχημάτων, ηλεκτρονικών ειδών, φαρμάκων, ιατροτεχνολογικών προϊόντων, καθώς και των πράσινων τεχνολογιών, δέσμευση της Σιγκαπούρης να μην αυξήσει τους δασμούς της, προστασία των δικαιωμάτων διανοητικής ιδιοκτησίας και τέλος, προστασία εκατόν ενενήντα γεωγραφικών ενδείξεων της Ευρωπαϊκής Ένωσης και ευθυγράμμιση με τη Συμφωνία του Παρισιού που ανοίγει την αγορά της Σιγκαπούρης στις πράσινες τεχνολογίες και το εμπόριο ρύπων της Ευρωπαϊκής Ένωσης, με βάση τις προτεραιότητες του μεγάλου κεφαλαίου.

Σημαντική για τους ευρωενωσιακούς ομίλους είναι για τους ίδιους λόγους και η συμφωνία ελεύθερων συναλλαγών της Ευρωπαϊκής Ένωσης με το Βιετνάμ. Ειδικά για το Βιετνάμ πρέπει να συνυπολογιστεί και η πολιτική της Ευρωπαϊκής Ένωσης απέναντί του με κατηγορίες για παραβιάσεις ανθρωπίνων δικαιωμάτων, οι οποίες και στην εμπορική μεταξύ τους σχέση χρησιμοποιούνται από την Ευρωπαϊκή Ένωση ως οικονομικό εργαλείο πιέσεων και παρεμβάσεων στις εσωτερικές πολιτικές εξελίξεις της χώρας. Η συμφωνία ελεύθερων συναλλαγών Ευρωπαϊκής Ένωσης - Βιετνάμ, που συμπληρώνεται από συμφωνία προστασίας επενδύσεων, υπογράφτηκε το 2019, ενώ και με αυτήν, αλλά και προηγούμενες συμφωνίες, προβλέπεται η διεξαγωγή σε ετήσια βάση ενισχυμένου διαλόγου Ευρωπαϊκής Ένωσης - Βιετνάμ για τα ανθρώπινα δικαιώματα.

Και οι δύο συζητούμενες συμφωνίες με Σιγκαπούρη και με Βιετνάμ αφορούν συμφωνίες προστασίας επενδύσεων, που συμπληρώνουν τις αντίστοιχες συμφωνίες ελεύθερων συναλλαγών. Πατώντας στο άνοιγμα των αγορών οι συμφωνίες αυτές προβλέπουν τα λεγόμενα «δικαιώματα προσδοκίας των επενδυτών». Πρόκειται για τις αξιώσεις των επιχειρηματικών ομίλων για αποζημιώσεις από τα κράτη γιατί με την πολιτική τους ή και τη νομοθεσία τους εμπόδισαν επενδύσεις και τα αναμενόμενα κέρδη των ομίλων σε κάποιον κλάδο. Το ευρωπαϊκό κεφάλαιο, δηλαδή, διαμορφώνει ένα ασφαλές επενδυτικό περιβάλλον, επιδιώκοντας να εξασφαλίσει εγγυημένα κέρδη είτε απευθείας από τις επενδύσεις του είτε μέσω αποζημιώσεων από τα κράτη. Τα τελευταία χρόνια μάλιστα παρατηρείται έκρηξη προσφυγών επενδυτών εναντίον κρατών και έντονοι ανταγωνισμοί. Οι προσφυγές αυτές θα κρίνονται από τους αποκαλούμενους «μηχανισμούς επίλυσης διαφορών επενδυτών και κράτους», που είναι διαιτητικά όργανα που συγκροτούνται από μεγάλες δικηγορικές εταιρείες στα οποία προσφεύγουν τα μονοπώλια.

Τέτοιες διατάξεις περιλήφθηκαν πρώτη φορά στη συμφωνία ελεύθερου εμπορίου που είχε συνάψει η Ευρωπαϊκή Ένωση με τον Καναδά. Η απελευθέρωση των αγορών, υπηρεσιών και επενδύσεων, η ελεύθερη πρόσβαση των επιχειρήσεων της Ευρωπαϊκής Ένωσης στις δημόσιες συμβάσεις, ιδίως στην αγορά υπηρεσιών κοινής ωφέλειας, η άρση των εμπορικών φραγμών, το σύστημα προστασίας των επενδυτών υπηρετούν μόνο τα συμφέροντα των μονοπωλίων. Για τους εργαζόμενους σημαίνουν ένταση της εκμετάλλευσης, συνθλίβοντας ταυτόχρονα αυτοαπασχολούμενους μικρούς επαγγελματίες και αγρότες.

Το ΚΚΕ -όπως στο Ευρωκοινοβούλιο έτσι και εδώ- ψηφίζει «όχι» σε όλες τις συμβάσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κατσώτη.

Η Ελληνική Λύση ψήφισε «με επιφύλαξη». Συνεπώς καλείται στο Βήμα ο κ. Αντώνιος Μυλωνάκης.

Αργά και καθαρά, κύριε Μυλωνάκη, γιατί ακούει και ο Αρχηγός μας!

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ήρθαμε σήμερα να κυρώσουμε τέσσερις συμφωνίες, ουσιαστικά προστασίας των επενδύσεων μεταξύ της Ευρωπαϊκής Ένωσης και των κρατών-μελών αυτής και χωρών όπως η Γκάνα, όπως το Βιετνάμ, όπως τα κράτη ΣΟΕΣ της ΚΑΜΑ, δηλαδή της μεσημβρινής Αφρικής και της Σιγκαπούρης.

Από καμμία από τις τέσσερις συμφωνίες, κύριε Υπουργέ -σας το είπα και στην επιτροπή- δεν κερδίζει κάτι η πατρίδα μας. Είναι μια σειρά συμφωνιών που έχει υπογράψει η Ευρωπαϊκή Ένωση με τα κράτη και εμείς οφείλουμε, ως μέλη της, να τις κυρώσουμε.

Όμως αυτό το είπαμε πολλές φορές και είναι το εξής: Η οικονομία της πατρίδας μας, μας ενδιαφέρει καθόλου; Δηλαδή με τι ασχολούμαστε, αντί να ασχολούμαστε με την οικονομία, αντί να ασχολούμαστε με την παράνομη μετανάστευση, αντί να ασχολούμαστε με την πανδημία και τι θα κάνουμε, πώς θα βγούμε από αυτό το αλαλούμ όπου μας έχετε ρίξει και όχι μόνο εσείς, αλλά και η Ευρωπαϊκή Επιτροπή, όπως αποδεικνύεται καθημερινά;

Να σας δώσω και μια είδηση: Χθες η σοσιαλδημοκρατική παράταξη στην Ευρωπαϊκή Επιτροπή ζήτησε, κύριε Λοβέρδο, εξεταστική των πραγμάτων επιτροπή για το κάτω από ποιες συνθήκες δόθηκαν τόσα δισεκατομμύρια από λεφτά Ευρωπαίων πολιτών -μεταξύ των οποίων και η Ελλάδα, δηλαδή των Ελλήνων- βεβιασμένα για ένα εμβόλιο ή για δύο εταιρείες, να το πω καλύτερα, τα εμβόλια των οποίων δεν ήταν σίγουρα ασφαλή και αποτελεσματικά.

Βγαίνει, κύριε Υπουργέ, χθες ο καθηγητής κ. Ηλίας Μόσιαλος -δικός σας- και τι λέει παγκοσμίως πλέον και δημοσιεύθηκε και σε περιοδικό; Ότι το «Sputnik-V», το «Σπούτνικ-5» είναι το πιο ασφαλές και το πιο αποτελεσματικό εμβόλιο παγκοσμίως αυτή τη στιγμή και μετά τις τρεις δοκιμές;

Το ξέρετε, κύριε Λοβέρδο, πλέον. Τρέχουν τώρα όλα τα κράτη.

Είπατε τίποτα, κύριε Μπουκώρο; Όχι. Τι να πείτε; Τι να πείτε, που έχετε κάνει πανάκεια και σημαία τη «PFIZER» και το εμβόλιο! Όχι. Γιατί να το πείτε; Τώρα θα τρέχετε να παρακαλείτε τη Ρωσία να μας δώσει εμβόλια. Να δω πού θα τα βρούμε τώρα, όταν μας τα έδινε πριν από λίγο καιρό, όπως το είχε αναφέρει από εδώ ο Πρόεδρος της Ελληνικής Λύσης, ο Κυριάκος Βελόπουλος! Μας έδιναν εμβόλια και δεν τα παίρναμε. Γιατί; Διότι έπρεπε να εξυπηρετήσουμε την πολυεθνική τάδε και την πολιτική τάδε. Εμείς είμαστε ντίλερ πουθενά; Η Ελλάδα είναι ντίλερ κάποιας φαρμακευτικής;

Το ίδιο άκουσα χθες και από τον κ. Κύρτσο, που ήταν μαζί μου στο κανάλι «KONTRA» και έλεγε τι; Ότι όχι, η Ευρωπαϊκή Επιτροπή δεν έχει κάνει λάθος. Δεν έχει κάνει λάθος; Έγκλημα έχει κάνει, όχι λάθος! Έγκλημα! Αλλά, βέβαια, τα εγκλήματα, όταν πρόκειται για πολυεθνικές, όταν πρόκειται για φαρμακευτικούς κολοσσούς, τα αφήνουμε χαμηλά. Καταλαβαίνετε τι λέμε.

Πάμε λοιπόν τώρα, επειδή είχα να πω πολλά αλλά με πιέζει κι ο χρόνος, στις τέσσερις συμφωνίες. Γκάνα. Έχουμε καμμία σχέση εμείς με την Γκάνα; Θα καταλάβετε μόνο ότι δεν έχουμε ούτε πρεσβεία στην Γκάνα. Ξέρετε, δηλαδή, ότι οι σχέσεις μας με την Γκάνα εκπροσωπείται μέσω της Αμπούτζα της Νιγηρίας, της πρεσβείας μας εκεί. Και οι Γκανέζοι δεν έχουν ούτε προξενείο, ούτε πρεσβεία, ούτε γραφείο εδώ πέρα. Το έχουν στη Ρώμη. Από αυτό να καταλάβετε πόσο επείγουν αυτά τα νομοσχέδια, κύριε Υπουργέ. Ό,τι λέει η Ευρωπαϊκή Ένωση είναι πανάκεια, πρέπει εμείς να το υποστηρίζουμε.

Από το προοίμιο του παρόντος –ζητώ την ανοχή σας για δυο λεπτά ακόμα, κύριε Πρόεδρε- μαθαίνουμε ότι οι εμπορικές προτιμήσεις, που χορηγήθηκαν στο πλαίσιο της παραπάνω συμφωνίας με την Γκάνα είναι η Συμφωνία του Κοτονού, θυμίζω, η οποία έχει λήξει από τις 31 Δεκεμβρίου 2020, και επειδή πρέπει να την ανανεώσει τώρα η Ευρωπαϊκή Ένωση, βάζει όλα τα κράτη να ψηφίσουν υπέρ αυτής της συμφωνίας. Συνεπώς γίνεται για να διασφαλιστούν τα οικονομικά και εμπορικά συμφέροντα, κυρίως της Γερμανίας, της Κεντρικής και Βόρειας Ευρώπης. Γιατί αυτά; Διότι οι πολυεθνικές οι δικές τους πηγαίνουν στην Γκάνα και σε άλλα μέρη της Νοτίου Αφρικής.

Τώρα να πούμε για το Βιετνάμ; Τα λέω όλα μαζί. Να πούμε για τη συμφωνία οικονομικής εταιρικής σχέσης με την κοινότητα για την ανάπτυξη της Μεσημβρινής Αφρικής, τις χώρες δηλαδή του ΚAMA, δηλαδή της Μποτσουάνα, του Λεσότο, της Μοζαμβίκης, της Νότιας Αφρικής; Εκτός από το Γιοχάνεσμπουργκ, όλες οι άλλες είναι υποανάπτυκτες. Τι κάνουν εκεί πέρα; Πηγαίνουν, βρίσκουν φτηνά εργατικά χέρια, δούλους δηλαδή, και δουλεύουν. Η Γκάνα είναι χώρα με πλούσιο ορυκτό πλούτο. Το γνωρίζουμε πάρα πολύ καλά αυτό. Κι όμως, ένα πολύ μεγάλο μέρος των κατοίκων της είναι φτωχό, κύριε Αθανασίου, είναι πάμφτωχο, τόση φτώχια που δεν έχουν να φάνε οι άνθρωποι. Πηγαίνουν λοιπόν οι πολυεθνικές της Κεντρικής, Βόρειας και Δυτικής Ευρώπης, πηγαίνουν εκεί, βρίσκουν χέρια πάμφθηνα, δούλους δηλαδή, όπως θέλουν να κάνουν κάποιοι και την πατρίδα μας. Διότι στο τέλος θα γίνουμε δούλοι των πολυεθνικών εδώ μέσα. Καμμία επιχείρηση δεν έρχεται να κάνει σοβαρή επένδυση.

H «ΝΙΚΕ» ανακοίνωσε χθες ότι το 2022 εγκαταλείπει την Ελλάδα. Ψάχνει να πάει, λέει, ή στη Ρώμη ή στην Κωνσταντινούπολη. Δηλαδή φεύγει η «ΝΙΚΕ» κι αφήνει εκατό μαγαζιά, εκατό επιχειρήσεις. Έτσι είναι. Κι έρχεται εδώ ο κ. Γεωργιάδης, ο Υπουργός Ανάπτυξης και Επενδύσεων και λέει: «Έρχεται η καλύτερη περίοδος για την Ελλάδα, όλοι θέλουν να επενδύσουν στην Ελλάδα». Ποιοι όλοι; Στα όνειρά σας. Γι’ αυτό και οι εστιάτορες θέλουν να παραδώσουν τα κλειδιά. Βγαίνει ο Πρόεδρος της ΓΣΕΒΕΕ, ο κ. Καββαθάς, ένας σοβαρός άνθρωπος, και λέει: «Έξι στις δέκα μικρομεσαίες επιχειρήσεις στην εστίαση κλείνουν. Θα παραδώσουμε τα κλειδιά» και απαντάει ο Άδωνις: «Φέρ’ τε τα εδώ», ενώ εκείνοι λένε: «Όχι, θα πάμε στο Μαξίμου να τα δώσουμε», εκεί, στο «επιτελικό» κράτος, αυτήν την καρικατούρα που φτιάξατε εκεί πέρα μέσα, το κονκλάβιο που κυβερνάει την Ελλάδα, ένα κρατίδιο μέσα σε ένα κράτος. Αυτή τη δουλειά έκανε ο Πρωθυπουργός και η Κυβέρνησή σας, κύριοι της Νέας Δημοκρατίας.

Και, βέβαια, ετοιμάζεστε, μαθαίνουμε, να φέρετε και τη συμφωνία με τα Σκόπια. Βέβαια εδώ πέρα έχουμε και τον ΣΥΡΙΖΑ, ο οποίος σας στηρίζει σε αυτό το πράγμα, έχει βάλει πλάτη, έχει υπογράψει και εσείς βάλατε πλάτη τότε. Και επειδή θέλει να πει: «Μπράβο, εμείς κάναμε ένα κατόρθωμα μεγάλο», έρχεστε εσείς να τιμήσετε αυτήν τη συμφωνία και να υπογράψετε, που έπρεπε τη Συμφωνία των Πρεσπών να την έχουμε σταματήσει εδώ και καιρό και έπρεπε να γίνει και εξεταστική των πραγμάτων επιτροπή, όπως έχουμε ζητήσει, κύριοι της Νέας Δημοκρατίας. Εσείς, οι πατριώτες, οι μεγάλοι πατριώτες, οι μακεδονομάχοι, οι οποίοι είχατε ντυθεί με τα ρούχα του Μακεδονικού Αγώνα πολλοί και βγαίνατε και φωνάζατε: «Συμφωνία των Πρεσπών, επαίσχυντη, προδοτική» και δεν ξέρω τι άλλο.

Συμπέρασμα: Και στα τέσσερα νομοσχέδια -και με τη Σιγκαπούρη, η οποία Σιγκαπούρη η αλήθεια είναι ότι είναι ένα μεγάλο κέντρο με το οποίο δεν έχουμε κακές σχέσεις, έχουμε καλές σχέσεις, κυρίως ως προς τη ναυτιλία μας, υπάρχει και λιμενικό προξενείο εκεί, υπάρχει και πρεσβεία- η αιτιολογική έκθεση αναφέρει τρία πράγματα:. «Βραχυπρόθεσμος στόχος: συμμόρφωση της χώρας μας με τη διεθνή υποχρέωση. Μακροπρόθεσμος στόχος: κύρια μέριμνα αποτελεί η ευθυγράμμιση των εμπορικών σχέσεων των μερών της Ευρωπαϊκής Ένωσης με τους κανόνες του Παγκόσμιου Οργανισμού Εμπορίου».

Και σαν ειδικότερος σκοπός της κύρωσης και των τεσσάρων νομοσχεδίων, τι αναφέρεται; Μηδέν, τίποτα. Ίσα-ίσα που η Ελλάδα θα βάλει από την τσέπη της λεφτά και σε διαιτησίες και για βοήθεια στις χώρες της Γκάνα, του Βιετνάμ και βεβαίως, τις χώρες της ΚΑΜΑ.

Η Ελληνική Λύση, πιστή σε αυτό το οποίο είχε πει από την πρώτη στιγμή: «Πρώτα η Ελλάδα, πρώτα οι Έλληνες», ψηφίζει «παρών» και στα τέσσερα νομοσχέδια.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Μυλωνάκη.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Παρακαλώ, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, θα ήθελα να καλωσορίσω στη Βουλή των Ελλήνων τον πρέσβη του Βιετνάμ και τον επιτετραμμένο της Νοτίου Αφρικής οι οποίοι παρακολουθούν τη συνεδρίαση μας. Δεν κάθονται στα θεωρεία των επισήμων λόγω COVID, αλλά βρίσκονται στο πάνω θεωρείο. Νομίζω ότι πρέπει να τους καλωσορίσουμε με τον τρόπο με τον οποίο καλωσορίζουμε στο ελληνικό Κοινοβούλιο, αλλά και αντίστοιχα μέσα από την παρουσία τους να αντιληφθούμε και τη σημασία που έχουν και για αυτές τις χώρες οι συμφωνίες που κυρώνουμε σήμερα.

(Χειροκροτήματα)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υπουργέ.

«Με επιφύλαξη» ψήφισε και το ΜέΡΑ25. Συνεπώς καλείται στο Βήμα ο κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, όπως ξέρετε καλύτερα από εμένα, σήμερα η Βουλή μας καλείται να κυρώσει τέσσερις διμερείς συμφωνίες ενιαίου εμπορίου και προστασίας επενδύσεων. Οι συμφωνίες αυτές μεταξύ της Ευρωπαϊκής Ένωσης και κρατών της Αφρικής και της Ασίας εντάσσονται βέβαια μέσα στο πλαίσιο μιας ευρύτερης στρατηγικής που έχει υιοθετήσει τα τελευταία χρόνια η Ευρωπαϊκή μας Ένωση.

Η ιδέα για μια σειρά διμερών συμφωνιών ελεύθερου εμπορίου μεταξύ Ευρωπαϊκής Ένωσης και τρίτων κρατών αναπτύσσεται ήδη από τα μέσα της δεκαετίας του 2000 και αποτελεί σαφώς στρατηγική επιλογή των ισχυρών οικονομιών που προωθούν τη νεοφιλελεύθερη παγκοσμιοποίηση.

Αρχικά αυτός ο στόχος προωθήθηκε με τις προσπάθειες απελευθέρωσης του διεθνούς εμπορίου σε παγκόσμιο επίπεδο και πραγματώθηκε τελικά με την ίδρυση βέβαια του Παγκόσμιου Οργανισμού Εμπορίου το 1995, με απώτερο σκοπό μια παγκόσμια συμφωνία απελευθέρωσης του εμπορίου.

Ωστόσο μια τέτοια συμφωνία ποτέ δεν στάθηκε εφικτή λόγω των κοινωνικών αντιδράσεων του παγκόσμιου κινήματος κατά της παγκοσμιοποίησης και ασφαλώς, βέβαια λόγω της διαφωνίας όλων ανεξαιρέτως των αναπτυσσόμενων χωρών. Έτσι, στη συνέχεια οδηγηθήκαμε –αναγκαστικά, θα έλεγε κανείς- σε μια σειρά από διμερείς ή, αν θέλετε, θεματικές συμφωνίες, όπως για παράδειγμα τη συμφωνία TiSA, η οποία είναι συμφωνία για τις υπηρεσίες ή την ACTA που είναι μια συμφωνία για τα πνευματικά δικαιώματα.

Εξάλλου η Ευρωπαϊκή Ένωση έχει συνάψει ήδη μια σειρά τέτοιες συμφωνίες με αναπτυσσόμενες χώρες, παραδείγματος χάριν χώρες της Λατινικής Αμερικής, χωρίς ποτέ βέβαια ευλόγως να υπάρξουν αντιδράσεις ή έστω να ακούσουμε κάτι γι’ αυτές τις συμφωνίες στο εσωτερικό εδώ της Ευρώπης, απλούστατα γιατί αυτές οι συμφωνίες οδηγούσαν μόνο στην απορρύθμιση των αγορών των αναπτυσσόμενων χωρών και όχι στην απορρύθμιση των δικών μας οικονομιών στην Ευρώπη. Ήταν υπέρ μας δηλαδή, ληστρικές όμως για τις άλλες πλευρές.

Μέσα από αυτήν τη διαδικασία και καθώς οι στόχοι δεν ευοδώθηκαν μέσω του Παγκόσμιου Οργανισμού Εμπορίου, γίνεται τώρα μια προσπάθεια να επιτευχθούν σε διμερές επίπεδο, με συμφωνίες όπως η CETA μεταξύ Ευρωπαϊκής Ένωσης και Καναδά και η TTIP μεταξύ Ευρωπαϊκής Ένωσης και Ηνωμένων Πολιτειών Αμερικής, oι οποίες συμφωνίες έφεραν στην επιφάνεια ακριβώς αυτήν τη στρατηγική της Ευρωπαϊκής Ένωσης, που, όμως, προέκυψε ότι δεν είχε περιοριστεί μόνο στη Βόρεια Αμερική, αλλά είχε απλωθεί σε ολόκληρο τον κόσμο, δηλαδή και σε περιοχές οι οποίες απειλούνται αφ’ ενός από τον οικονομικό επεκτατισμό μας -εννοώ με την ευρεία έννοια «μας», της Ευρωπαϊκής Ένωσής μας- χωρίς, όμως, οι ίδιες να είναι σε θέση σε καμμία περίπτωση να απειλήσουν την ευρωπαϊκή αγορά.

Η γενικευμένη αντίδραση για τις διατλαντικές συμφωνίες με ΗΠΑ και Καναδά, ειδικά όσον αφορά τους μηχανισμούς διαμεσολάβησης μεταξύ κρατών και επενδυτών, ανάγκασαν τελικά την Κομισιόν να προωθήσει ένα μεικτό σύστημα που θα διαχώριζε τις συμφωνίες σε δύο είδη: Πρώτον, στις συμφωνίες ελεύθερου εμπορίου και δεύτερον, στις συμφωνίες προστασίας των επενδύσεων από τις οποίες μόνον οι δεύτερες φτάνουν εδώ στα εθνικά μας Κοινοβούλια για επικύρωση, ακριβώς βέβαια επειδή θα είναι αυτές που αν ψηφιστούν, θα καταστρατηγούν τελικά περισσότερο τη νομιμότητα των κρατών προς όφελος συλλήβδην των επενδυτών, ενώ οι πρώτες απλώς υπογράφονται από τα όργανα – τα παράνομα όργανα, θυμίζω, μιας και είμαστε στη Βουλή, όπως είναι η Κομισιόν ή το Eurogroup- της Ευρωπαϊκής Ένωσης.

Σε αυτό το πλαίσιο εντάσσονται βέβαια και οι παρούσες συμφωνίες, αυτές που καλούμαστε να επικυρώσουμε σήμερα εδώ στο ελληνικό Κοινοβούλιο: τρεις συμφωνίες προστασίας των επενδύσεων οι οποίες, κατά τη γνώμη του ΜέΡΑ25 - θέλει προσοχή εδώ-, είναι παράλληλα σαφώς συμφωνίες περιορισμού της δυνατότητας των κρατών να νομοθετούν σχετικά με τις επενδύσεις, αν κάτι τέτοιο θεωρηθεί ότι θίγει τους επενδυτές, και οι οποίες έχουν υπογραφεί την τριετία 2016-2019 -το 2016 με τις χώρες της Αφρικής, το 2018 με τη Σιγκαπούρη και το 2019 με το Βιετνάμ- και βέβαια έρχονται, όπως όλοι ξέρετε, μαζί με μια τέταρτη συμφωνία ελεύθερου εμπορίου με την Γκάνα.

Το ελληνικό Κοινοβούλιο, κύριε Πρόεδρε και κυρίες και κύριοι Βουλευτές, καλείται να κυρώσει πολυσέλιδες συμφωνίες οι οποίες έχουν αποτελέσει αντικείμενο κριτικής από την κοινωνία των πολιτών και οι οποίες περιέχουν πλήθος διατάξεων που έχουν προκύψει ουσιαστικά καθ’ υπαγόρευσιν των ισχυρότερων οικονομικών λόμπι αυτού του πλανήτη.

Ωστόσο, κυρίες και κύριοι συνάδελφοι, η κύρωση συμφωνιών οικονομικού χαρακτήρα από τα κράτη-μέλη της Ευρωπαϊκής Ένωσης δεν είναι μια τυπική διαδικασία, αλλά αντιθέτως μια εξαιρετικά σοβαρή και ουσιαστική διαδικασία. Οι εμπορικές και επενδυτικές αυτές συμφωνίες συχνότατα έρχονται σε αντίθεση με μια σειρά διεθνών συμφωνιών για το περιβάλλον μας, για το κλίμα και τη βιοποικιλότητα, όπως για παράδειγμα –και την ξέρετε όλοι- είναι η Συμφωνία του Παρισιού.

Ας θυμηθούμε ότι η συμφωνία με τον Καναδά παραλίγο να μην ισχύσει καθώς είχε καταψηφιστεί στο κοινοβούλιο της Βαλονίας, ακριβώς γιατί το καθεστώς διαμεσολάβησης μεταξύ κρατών και επενδυτών κρίθηκε ιδιαίτερα ευνοϊκό για τους δεύτερους, τους επενδυτές. Έτσι, η συμφωνία οδηγήθηκε τελικά σε μια μικρή βελτίωση, προφανώς όμως και μόνο για λόγους επικοινωνιακούς.

Επιπλέον, σχετικά με τον νέο αυτό τύπο συμφωνιών, δηλαδή της προστασίας των επενδύσεων, μόλις το 2019 ασκήθηκε ισχυρότατη κριτική από τους Πράσινους και το σύνολο της ευρωπαϊκής Αριστεράς με αφορμή τη συμφωνία της Ευρωπαϊκής Ένωσης τότε με το Βιετνάμ – και χαίρομαι που έχουμε εδώ τον πρέσβη του Βιετνάμ- καθώς αυτή η συμφωνία δεν προβλέπει, σε αντίθεση με τις συμφωνίες της CETA, Καναδά, Ευρωπαϊκής Ένωσης, τα άρθρα τα οποία αφορούν στη βιώσιμη ανάπτυξη να υπόκεινται στους μηχανισμούς επίλυσης διαφορών, τη στιγμή μάλιστα που σε πρόσφατο ψήφισμά του το ευρωπαϊκό Κοινοβούλιο για την Ευρωπαϊκή Πράσινη Συμφωνία διατυπώνει ρητά ότι όλες ανεξαιρέτως οι εμπορικές και επενδυτικές συμφωνίες θα πρέπει να θέτουν αυστηρά κριτήρια και εφαρμόσιμους μηχανισμούς σχετικά με την προστασία του περιβάλλοντος και την αντιμετώπιση της κλιματικής κρίσης.

Ακόμα χειρότερα, από τη CETA, που ήδη προέβλεπε ρήτρα διαδικασίας που επιτρέπει στους επενδυτές να αμφισβητούν κοινωνικούς ή περιβαλλοντικούς νόμους, τώρα με τις νέες αυτές επενδυτικές συμφωνίες -σαν αυτές δηλαδή που μας ζητάτε να ψηφίσουμε- σε ορισμένες περιπτώσεις, στο όνομα της έμμεσης απαλλοτρίωσης, περιέχεται πλέον η ρήτρα «ομπρέλας» η οποία θέτει όλα τα συμβόλαια που έχουν υπογραφεί μεταξύ ενός επενδυτή και ενός συμβαλλόμενου κράτους στη συμφωνία στην ίδια μοίρα, την ίδια θέση με τη συμφωνία προστασίας.

Γι’ αυτόν ακριβώς τον λόγο δεν τόλμησαν να αφαιρέσουν την αρμοδιότητα επικύρωσης από τα εθνικά μας Κοινοβούλια, καθώς σήμερα ουσιαστικά καλούμαστε να εξισώσουμε την όποια μελλοντική νομοθεσία μας για την προστασία της εργασίας, του περιβάλλοντος, της υγείας με τα συμφέροντα –ακούστε το- κάποιων εταιρειών της Ασίας.

Ταυτοχρόνως, καλούμαστε να επικυρώσουμε μια συμφωνία έκτασης δύο χιλιάδων εννιακοσίων σελίδων, σχεδόν τριών χιλιάδων, με κράτη της Νοτίου Αφρικής με αντίστοιχους μηχανισμούς σε χώρες με σημαντικό ορυκτό πλούτο, ο οποίος βέβαια θα γίνει με αυτόν τον τρόπο βορά στους νέο-αποικιοκράτες χωρίς καν οι χώρες αυτές να έχουν, όπως έχουμε εμείς, τη μελλοντική δυνατότητα να νομοθετήσουν προστατευτικούς νόμους σαν αυτούς που ήδη ισχύουν στην Ευρωπαϊκή Ένωση.

Τελειώνω αμέσως, κύριε Πρόεδρε.

Οι υποστηρικτές αυτών των συμφωνιών τις χαρακτηρίζουν ως ένα ρυθμιστικό πλαίσιο το οποίο θα συμβάλλει δήθεν στον περιορισμό των απορρυθμίσεων της αγοράς. Ωστόσο, κατά τη γνώμη μας, κύριε Υπουργέ, συμβαίνει ακριβώς το αντίθετο.

Πρώτα απ’ όλα περιορίζονται περιβαλλοντικά, εργασιακά και δημοκρατικά κεκτημένα δεκαετιών των ευρωπαϊκών κοινωνιών, καθώς αυτά εξομοιώνονται με τα αντίστοιχα πολύ χαμηλότερων χωρών πολύ χαμηλότερων προδιαγραφών, όπως είναι -λυπάμαι που θα το πω, κύριε πρέσβη- της Κίνας, του Βιετνάμ και των Ηνωμένων Πολιτειών.

Επίσης, δημιουργείται ένα ρυθμιστικό πλαίσιο που ευνοεί τις πολυεθνικές επιχειρήσεις απέναντι στα κράτη. Πρόκειται για τον γνωστό μηχανισμό ISDS ο οποίος ουσιαστικά μεταφέρει την ισχύ από την κοινωνία στις εταιρείες και περιορίζει τη δυνατότητα των κρατών να ορίζουν αυτά τους όρους με τους οποίους μπορούν να γίνονται επενδύσεις, πράγμα που γίνεται φανερό στη συμφωνία με το Βιετνάμ που προβλέπει αυτή η ρήτρα «ομπρέλας» που προανέφερα και η οποία θέτει όλα τα συμβόλαια που έχουν υπογραφεί μεταξύ ενός επενδυτή και ενός συμβαλλόμενου κράτους στη συμφωνία, στην ίδια ακριβώς θέση με το υπαρκτό ήδη νομοθετικό πλαίσιο αυτής της χώρας.

Τα οφέλη αυτής της συμφωνίας βασίζονται εν πολλοίς σε αμφιλεγόμενες και παραπλανητικές στατιστικές αναλύσεις. Για παράδειγμα, αναφέρεται ότι θα υπάρξει αύξηση των θέσεων εργασίας και των εσόδων. Ο ισχυρισμός αυτός έχει αποδομηθεί μέσα από το παράδειγμα της TTIP που διαφημιζόταν ότι δήθεν θα αυξήσει τις θέσεις εργασίας και εκτιμάται τελικά ότι θα υπάρξει απώλεια ενός εκατομμυρίου θέσεων εργασίας διατλαντικά: εξακόσιες ογδόντα χιλιάδες στην Ευρωπαϊκή μας Ένωση και τριακόσιες είκοσι χιλιάδες στις Ηνωμένες Πολιτείες της Αμερικής.

Είναι φανερό ότι είμαι λίγο εκτός χρόνου, κύριε Πρόεδρε, οπότε με τις τελευταίες δύο σελίδες μου κλείνω ταχύτατα.

Συνοψίζουμε, λοιπόν, κυρίες και κύριοι Βουλευτές, τους έξι βασικούς λόγους για τους οποίους είμαστε αντίθετοι και δεν έχουμε κανένα ηθικό και πολιτικό δικαίωμα να ψηφίσουμε αυτές τις εμπορικές και επενδυτικές συμφωνίες.

Πρώτον, η οικονομική παγκοσμιοποίηση εξυπηρετεί κυρίως τα οικονομικά συμφέροντα των πολυεθνικών εταιρειών σε βάρος των μικρομεσαίων επιχειρήσεων. Ο πλούτος συσσωρεύεται διεθνώς στις πιο μεγάλες επιχειρήσεις και εκτιμάται ότι μέσα στο 2017 οι πιο πλούσιοι άνθρωποι του κόσμου αύξησαν τα κέρδη τους κατά 27%.

Δεύτερον, οι συμφωνίες αυτές οδηγούν σε αποβιομηχανοποίηση πολλών χωρών. Από τη μια στιγμή στην άλλη χώρες χάνουν τη βιομηχανία και την παραγωγή τους- σας θυμίζει τίποτα, τι έγινε τις δεκαετίες του 1970 και του 1980 στην Ελλάδα;- καθώς οι πολυεθνικές επιχειρήσεις κατευθύνονται σε άλλες χώρες που προσφέρουν φτηνή και ανασφάλιστη εργασία.

Τρίτον, επιβαρύνουν σημαντικά το περιβάλλον και το κλίμα, καθώς οδηγούν στην αύξηση της ποσότητας των εμπορευμάτων που μεταφέρονται σε μεγάλες αποστάσεις από μια χώρα σε μια άλλη, αυξάνοντας έτσι την κατανάλωση καυσίμων στις μεταφορές.

Τέταρτον, αποδυναμώνουν τις τοπικές οικονομίες σε αντίθεση με τη λογική της βιωσιμότητας. Το ΜέΡΑ25 πιστεύει ότι όσο οι τοπικές κοινωνίες στηρίζουν τη βιοποικιλότητα, δηλαδή την παραγωγή πολλών αγαθών με μια σχετική αυτάρκεια, οι χώρες αυξάνουν την αντοχή τους στην παγκόσμια κρίση.

Πέμπτον, οι συμφωνίες αυτές ευνοούν τη λογική της μονοκαλλιέργειας. Ήδη στην Ελλάδα το βλέπουμε. Ιδιαίτερα στα νησιά μας δεν παράγεται πια σχεδόν τίποτα και υπάρχει άμεση εξάρτηση από ένα πράγμα, τον τουρισμό, γεγονός που είδατε πως καθιστά τα νησιά μας ευάλωτα μόλις υπάρξει οποιαδήποτε κρίση. Η μονόπλευρη ανάπτυξη των τοπικών οικονομιών είναι αντίθετη στη λογική της αυτάρκειας που θα εξασφαλίσει την επιβίωση και την ασφάλεια στις επόμενες γενιές και το περιβάλλον.

Και έκτον -και τελειώνω με αυτό, κύριε Πρόεδρε-, αυτές οι συμφωνίες αφαιρούν το δικαίωμα από τις κοινωνίες να νομοθετούν στο μέλλον με αυστηρότερα περιβαλλοντικά και εργατικά κριτήρια και πρότυπα, καθώς κάτι τέτοιο μπορεί να οδηγήσει άμεσα σε οικονομικές κυρώσεις, αν έχουν ψηφιστεί.

Ως εκ τούτου, κύριε Πρόεδρε, καταψηφίζουμε και τις τέσσερις συμφωνίες.

Σας ευχαριστώ πάρα πολύ για την ανοχή σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Θα περάσω στους εισηγητές. Όπου υπάρχουν Κοινοβουλευτικοί Εκπρόσωποι, επειδή είναι πολύ λίγοι, θα δώσω τον λόγο, αν και στη Διάσκεψη των Προέδρων είπαμε να μιλήσουν μόνο οι Κοινοβουλευτικοί Εκπρόσωποι, αλλά εν πάση περιπτώσει.

Θα ξεκινήσουμε από τη Νέα Δημοκρατία.

Τον λόγο έχει ο κ. Χρήστος Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Σε ένα παγκοσμιοποιημένο περιβάλλον οπωσδήποτε η υπογραφή διεθνών συμφωνιών και η σύσφιξη σχέσεων συνεργασίας με αλλά κράτη σε όλα τα μήκη και πλάτη της οικουμένης είναι αναγκαία. Βεβαίως είναι σεβαστές και οι οποιεσδήποτε αντιρρήσεις. Δεν θα αναφερθώ στο θέμα. Νομίζω ότι εξαντλήθηκε και στις επιτροπές και κατά τη σημερινή συζήτηση. Θα ακούσουμε και τον κύριο Υπουργό.

Αν σας ζήτησα τον λόγο σήμερα, είναι γιατί αισθάνομαι την ανάγκη και εκ μέρους της Κοινοβουλευτικής Ομάδας της Νέας Δημοκρατίας, να αναφερθώ σε ένα γεγονός που προκάλεσε, έχω την αίσθηση, βαθύτατη εντύπωση στον ελληνικό λαό.

Χθες όλοι οι Έλληνες γίναμε μάρτυρες μιας μεγάλης πράξης. Ο νεότερος εθελοντής του Β΄ Παγκοσμίου Πολέμου, ένας συμπατριώτης μας ενενήντα επτά ετών, ένας άνθρωπος που αγωνίστηκε και στα μέτωπα του πολέμου και στην αντίσταση κατά των κατακτητών στη συνέχεια, αλλά αγωνίστηκε και στον στίβο της ζωής με ιδιαίτερη επιτυχία και δημιουργήθηκε, χθες προέβη σε μια κίνηση η οποία πραγματικά μας δίνει αισιοδοξία.

Αναφέρομαι, κυρίες και κύριοι συνάδελφοι, στο παράδειγμα του Ιάκωβου Τσούνη, του γνωστού εφοπλιστή -που είναι ενενήντα επτά ετών- και ο οποίος χθες δώρισε στις Ένοπλες Δυνάμεις μας το σύνολο της περιουσίας του, δηλαδή 23 εκατομμύρια ευρώ και εξήντα αποβατικά σκάφη. Τιμήθηκε βεβαίως και από τον Υπουργό Άμυνας και από τον Αρχηγό των Ενόπλων Δυνάμεων.

Τόσο η δωρεά του όσο και τα λόγια με τα οποία συνόδευσε ο κ. Ιάκωβος Τσούνης αυτήν του την πράξη πραγματικά μας συγκλόνισαν. Και αισθάνομαι την ανάγκη, κύριε Πρόεδρε, σήμερα -πιστεύω ότι ερμηνεύω και τα αισθήματα όλων των συναδέλφων- κυρίως από την πλευρά της Κοινοβουλευτικής Ομάδας της Νέας Δημοκρατίας, να απευθύνω εγκάρδιες, θερμότατες, ειλικρινέστατες ευχές σε αυτόν τον άνθρωπο που δωρίζει όλη την περιουσία του στις Ένοπλες Δυνάμεις της χώρας, σε μία εποχή που ο ευρύτερος γεωπολιτικός μας χώρος καταγράφει συνεχόμενες αναταράξεις και απειλές.

Ευχαριστούμε, λοιπόν, τον Ιάκωβο Τσούνη θερμότατα. Του ευχόμαστε μακροημέρευση και του ευχόμαστε να ζήσει να δει την υλοποίηση αυτής της μεγάλης δωρεάς του και κυρίως, ευχόμαστε σήμερα εδώ, από το ναό της δημοκρατίας, να βρει και άλλους άξιους μιμητές.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εγώ ευχαριστώ, κύριε Μπουκώρο.

Από τον ΣΥΡΙΖΑ, ο κ. Κατρούγκαλος έχει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αγαπητοί συνάδελφοι, όπως ανέπτυξαν οι εισηγητές μας με ιδιαίτερη επάρκεια και βάθος στη συζήτηση στην επιτροπή, ο ΣΥΡΙΖΑ στηρίζει τις συμβάσεις τις οποίες συζητούμε, ως ένα βήμα στην αναγκαία ενίσχυση της εξωστρέφειας της ελληνικής οικονομίας, με τις παρατηρήσεις και επιφυλάξεις όμως που η εισηγήτριά μας κ. Τζάκρη εύλογα έθεσε σε σχέση με την ειδική προστασία των ελληνικών συμφερόντων, ιδίως ως προς τα προϊόντα ονομασίας προέλευσης ή την ελληνική φέτα.

Ορθά επίσης ο άλλος εισηγητής μας, ο κ. Αθανασίου, επέστησε την προσοχή μας σε κάτι που δυστυχώς επιχειρηματολογήθηκε και εκ του αντιθέτου, από πλευρά της αντιπροσωπείας μας, δηλαδή την ανάγκη να μην θεωρούμε μακρινές χώρες τη Σιγκαπούρη, το Βιετνάμ, την Γκάνα, τις αφρικανικές χώρες.

Δεν αποτελεί απλώς ασυγχώρητο επαρχιωτισμό η αντίληψη ότι αυτές οι χώρες βρίσκονται μακριά. Αποτελεί παράβλεψη της μετατόπισης του οικονομικού βάρους από την Ευρώπη προς την Ασία γενικότερα, αλλά και το ότι η Αφρική θα είναι, προς το τέλος αυτού του αιώνα, μία από τις ανερχόμενες δημογραφικά και ενδεχομένως οικονομικά δυνάμεις.

Το 2030 -σε εννιά χρόνια, δεν είναι μακριά- μόνο μία ευρωπαϊκή οικονομία θα είναι ανάμεσα στις δέκα μεγαλύτερες, η Γερμανία. Το 2050 δεν θα είναι καμμία ευρωπαϊκή οικονομία μεταξύ των δέκα μεγαλύτερων οικονομιών. Αυτό υπογραμμίζει αφ’ ενός την ανάγκη να κινούμαστε όλοι οι Ευρωπαίοι ως σύνολο, επιδιώκοντας βέβαια και τον εκδημοκρατισμό της Ευρωπαϊκής Ένωσης, αλλά και την ανάγκη να δούμε τη νέα οικονομική πραγματικότητα.

Ο Ναπολέων έλεγε ότι αν όλος ο κόσμος ήταν ένα κράτος, η πρωτεύουσά του θα ήταν στην Κωνσταντινούπολη, γιατί, κατά τον μεγάλο αυτόν ηγέτη, εκεί ήταν τότε το κέντρο βάρους της ισορροπίας ανάμεσα στην Ασία και στην Ευρώπη.

Σύγχρονοι μελετητές παρατηρούν μία μεγάλη μετατόπιση του οικονομικού κέντρου βάρους. Αν στη δεκαετία του ΄70 ήταν κάπου στη μέση του Ατλαντικού, με την Ευρώπη και την Αμερική ως τις κυρίαρχες οικονομικές δυνάμεις, ήδη βρίσκεται περίπου στη Σιγκαπούρη, ανάμεσα δηλαδή όχι πια στην Ευρώπη και την Αμερική, αλλά ανάμεσα στις νέες ανερχόμενες ασιατικές δυνάμεις και τις Ηνωμένες Πολιτείες.

Γι’ αυτό ο Πρόεδρος Ομπάμα είχε τονίσει ότι οι Ηνωμένες Πολιτείες δεν αντιλαμβάνονται πια τον εαυτό τους ως χώρα του Ατλαντικού, αλλά ως χώρα του Ειρηνικού. Κι αυτό υπογραμμίζει τη μεγάλη ανάγκη να ενισχύσουμε τις σχέσεις μας όχι μόνο με την Κίνα -το έχουμε ήδη κάνει- αλλά και με χώρες όπως η Σιγκαπούρη και το Βιετνάμ.

Θέλω να πω ότι αισθανόμαστε περήφανοι ως κυβέρνηση του ΣΥΡΙΖΑ γιατί ανοίξαμε πρεσβεία στη Σιγκαπούρη, την οποία είχα την τιμή να εγκαινιάσω σε αντίστοιχη επίσκεψή μου, όπου μου έκανε, επίσης, την τιμή ο Πρωθυπουργός της Σιγκαπούρης να με δεχθεί σε ακρόαση, υπογραμμίζοντας και αυτός την ανάγκη για σύσφιξη των διμερών και πολιτικών και οικονομικών σχέσεων.

Επίσης, είχα προγραμματίσει και ταξίδι στο Βιετνάμ, που δυστυχώς αναβλήθηκε, γιατί συνέπεσε με την προκήρυξη των πρόωρων εκλογών.

Χάρη σε παρόμοια εξωστρέφεια, καταφέραμε εν μέσω της κρίσης να έχουμε πράγματι μια ανάταξη της οικονομίας μας και την έξοδο από τα μνημόνια, αλλά, ταυτόχρονα, και μια σημαντική αύξηση των εξαγωγών μας.

Δείτε τα στοιχεία: Οι εξαγωγές μας το 2000 ήταν μόνο 12,7 δισεκατομμύρια. Το 2017 είχαν ήδη υπερδιπλασιαστεί, είχαν γίνει 28,9 δισεκατομμύρια. Το 2019, όταν παραδώσαμε την εξουσία, είχαν διαμορφωθεί σε 33 δισεκατομμύρια, μια αύξηση σε σχέση με την προηγούμενη χρονιά της τάξεως του 4,9%, τάση που δεν ενισχύθηκε, μειώθηκε, δυστυχώς, τα επόμενα χρόνια.

Προφανώς η πολυδιάστατη αυτή εξωτερική πολιτική δεν συναρτάται μόνο με την οικονομία. Έχει και σαφέστατο γεωπολιτικό αποτύπωμα. Γι’ αυτό ήμασταν η πρώτη χώρα της Ευρωπαϊκής Ένωσης, κατά τη διακυβέρνησή μας, τη διακυβέρνηση ΣΥΡΙΖΑ, η οποία συνήψε πρωτόκολλο για τον τρόπο συνεργασίας στο πλαίσιο του One Belt One Road με την Κίνα.

Επίσης, ήμασταν η πρώτη χώρα της Ευρωπαϊκής Ένωσης που συνήψε παρόμοιο μνημόνιο οικονομικής συνεργασίας με την Ευρασιατική Ένωση, τον μηχανισμό, δηλαδή, ολοκλήρωσης της Ρωσίας και των πρώην κρατών της Σοβιετικής Ένωσης.

Ολοκληρώνοντας, κύριε Πρόεδρε, θέλω να σας πω ότι η ίδια πολυδιάστατη εξωτερική πολιτική φοβούμαστε ότι δεν ακολουθείται και έχουμε τονίσει πολλές φορές την ανησυχία μας για υστερήσεις που έχει αυτήν την περίοδο η διπλωματία.

Προφανώς, δεν υπάρχει χρόνος για αναλυτική ανάπτυξη, αλλά κλείνοντας, χρειάζεται να υπογραμμίσουμε την ανησυχία μας για τις εξελίξεις στο Κυπριακό, εν όψει της επικείμενης πενταμερούς διάσκεψης και να τονίσουμε ότι θα πρέπει η χώρα μας να επιμείνει και στην εφαρμογή των πάγιων αποφάσεων του Οργανισμού Ηνωμένων Εθνών για διζωνική δικοινοτική ομοσπονδία, αποκρούοντας τις αντίθετες με το Διεθνές Δίκαιο νέες θέσεις της λεγόμενης «τουρκοκυπριακής διοίκησης», αλλά και της Τουρκίας και ταυτόχρονα να αξιοποιήσουμε το πλαίσιο Γκουτιέρες που απέρρευσε από το κεκτημένο του Crans-Montana, ως προς την ανάγκη η Κύπρος να απαλλαγεί από το απαράδεκτο καθεστώς εγγυήσεων, να μην βρίσκεται υπό κηδεμονία ως χώρα της Ευρωπαϊκής Ένωσης από οποιαδήποτε άλλη χώρα και γενικότερα, να συνεχίσει το Κυπριακό ζήτημα να αντιμετωπίζεται ως ζήτημα παραβίασης του Διεθνούς Δικαίου και όχι απλώς ως μια δικοινοτική διαφορά.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κατρούγκαλε.

Καλείται στο Βήμα ο Κοινοβουλευτικός Εκπρόσωπος από το Κίνημα Αλλαγής, ο κ. Ανδρέας Λοβέρδος.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Καλημέρα, κυρία και κύριοι πρέσβεις. Σας ευχαριστούμε πάρα πολύ που είστε εδώ και ελπίζουμε να έχετε διερμηνεία ώστε να καταλαβαίνετε τι λέμε, μιλώντας για την κύρωση των τεσσάρων αυτών συμφωνιών της Ελληνικής Δημοκρατίας με τις χώρες σας και με άλλες δύο χώρες.

Θα ξεκινήσω, όμως, από εκεί που τελείωσε ο κ. Κατρούγκαλος με την αναφορά στο Κυπριακό. Πραγματικά, και εν όψει της «πενταμερούς», αλλά και γενικότερα, είναι πάρα πολύ προβληματική η στάση -κύριε Υπουργέ, απευθύνομαι σε εσάς- της Κυβέρνησής σας που δεν έχει αντιδράσει στη θέση της Τουρκίας του Προέδρου Ερντογάν και του Υπουργού των Εξωτερικών σχετικά με τη λύση των δύο κρατών. Αυτή η πρόταση παραβιάζει ευθέως κάθε απόφαση του Οργανισμού Ηνωμένων Εθνών, είτε πρόκειται για το Συμβούλιο Ασφαλείας είτε πρόκειται για τη Γενική Συνέλευση. Είναι μεγάλο θέμα, που δεν αποτελεί ελληνοτουρκικό θέμα, προφανέστατα, αλλά αποτελεί διεθνές θέμα από τη δεκαετία του 1970, εισβολής και έκτοτε κατοχής. Συνεπώς, περιμένουμε πρωτοβουλίες από την πλευρά της Κυβέρνησης.

Τώρα σε ό,τι αφορά τις συμφωνίες. Είναι τέσσερις συμφωνίες μεταξύ της Ευρωπαϊκής Ένωσης και των κρατών-μελών της από τη μια πλευρά και της Δημοκρατίας του Βιετνάμ, των κρατών ΣΟΕΣ της ΚΑΜΑ, της Γκάνας και της Σιγκαπούρης. Είναι μεικτές συμφωνίες. Δηλαδή, όπως είπα και στην επιτροπή, από τη μία πλευρά ένα κράτος, από την άλλη, όμως, η Ευρωπαϊκή Ένωση ως υποκείμενο του Διεθνούς Δικαίου, αλλά και τα κράτη-μέλη αυτής. Κατά τούτο είναι μεικτές συμφωνίες. Είναι επωφελείς για την Ευρωπαϊκή Ένωση. Είναι επωφελείς και για τη χώρα μας, παρά το γεγονός ότι έχουμε κάποιες απώλειες από τον τομέα των δασμών. Το κύριο, όμως, είναι ότι οι συμφωνίες αυτές είναι επωφελείς.

Σημειώνω θετικά ότι οι συμφωνίες αυτές υπεγράφησαν πρόσφατα, από το 2019 -η πιο πρόσφατη- έως το 2016. Δηλαδή, η Ελληνική Δημοκρατία επιτέλους πια κυρώνει γρήγορα τις συμφωνίες που πρέπει να κυρώσει. Κυρώνει γρήγορα -και επικυρώνει τελικά με τον Πρόεδρο της Δημοκρατίας- τις συμφωνίες που η εκάστοτε κυβέρνησή της έχει υπογράψει. Κι αυτό είναι πάρα πολύ θετικό. Και σημείωσα χωρίς τσιγκουνιά ότι αυτή η γρήγορη κύρωση ως διαδικασία ξεκίνησε από την προηγούμενη κυβέρνηση, με την οποία είχαμε μια σειρά από συγκρούσεις για πάρα πολλά θέματα, αλλά όταν υπήρχε κάτι καλό, εγώ το έλεγα.

Θα κάνω, αξιοποιώντας το υπόλοιπο της ομιλίας μου σήμερα στη Βουλή, αναφορές στις δύο συνεδριάσεις, κύριε Υπουργέ, της Επιτροπής Εξωτερικών με την αντίστοιχη Επιτροπή Εξωτερικών της Γαλλίας χθες και της Ιταλίας πριν μία εβδομάδα, όπου εμείς, ως Έλληνες Σοσιαλιστές, το ΠΑΣΟΚ, το Κίνημα Αλλαγής, θέσαμε στην πλευρά της Ιταλίας να κυρώσει και αυτή τη Συμφωνία για την Αποκλειστική Οικονομική Ζώνη που η Ελλάδα κύρωσε. Ο Πρόεδρος της Επιτροπής απευθυνόμενος σε εμένα είπε ότι η Διαρκής Επιτροπή το έχει κάνει και εκκρεμεί η απόφαση της Ολομέλειας της Βουλής, η οποία θα γίνει όταν θα ξεπεραστεί η κυβερνητική κρίση που υπάρχει αυτήν τη στιγμή. Χθες, επίσης είπα ότι πρέπει να υπογράψουν αυτό που στα λόγια βρίσκουν θετικό, τον EastMed. Δεν τον έχουν υπογράψει.

Επίσης, χθες, απευθυνόμενος στους Γάλλους εκ μέρους του κόμματός μας, του ΠΑΣΟΚ, του Κινήματος Αλλαγής, είπα ότι θα πρέπει να επιταχυνθεί η διαδικασία της συμφωνίας αμυντικής συνεργασίας, η οποία πήγαινε γρήγορα προς υπογραφή, αλλά σταμάτησε. Υποθέτω βέβαια -και βασίμως υποθέτω- αλλά δεν ξέρω τυπικά τους λόγους της καθυστέρησης.

Τόνισα χθες και το επαναλαμβάνω και σήμερα, κυρίες και κύριοι Βουλευτές, ότι οι συμφωνίες αμυντικής συνεργασίας που υπογράφει η Ελλάδα είναι πολύ σοβαρές. Μία είχε υπογράψει μετά τη Μεταπολίτευση, με τα Ηνωμένα Αραβικά Εμιράτα. Δεν είναι συμφωνίες τυπικού χαρακτήρα, διπλωματικής υπογραφής με υφή δημοσίων σχέσεων. Είναι κρίσιμες συμφωνίες. Έτσι και η συμφωνία με τη Γαλλία είναι κρίσιμη για την Ελλάδα, αλλά -όπως είπα χθες και επαναλαμβάνω σήμερα- και γενικότερα για τη Νοτιοανατολική Μεσόγειο, όπου υπάρχει ένα μέτωπο πια συγκεκριμένο, της Γαλλίας, της Ελλάδας, των Εμιράτων και της Αιγύπτου, που ανακόπτει την επιθετικότητα της Τουρκίας.

Θέλω να κλείσω την τοποθέτησή μου, αναφερόμενος στον διάλογο και στον πρώτο γύρο των διερευνητικών επαφών.

Νομίζω ότι και το ΠΑΣΟΚ, το Κίνημα Αλλαγής, αλλά και εγώ προσωπικά έχουμε επαληθευτεί σε ό,τι αφορά στον τρόπο με τον οποίο αντιμετωπίσαμε την έναρξη των διερευνητικών επαφών, του εξηκοστού πρώτου κύκλου αυτών. Είχαμε πει -και το επαναλαμβάνω σήμερα- ότι είναι πάρα πολύ θετικό να ανοίγει ένα ακόμη κανάλι διαλόγου. Η κυβέρνηση Σημίτη με Υπουργό Εξωτερικών τον Παπανδρέου το 2002 ξεκίνησε τη διαδικασία των διερευνητικών επαφών, που δεν είναι διαπραγμάτευση, είναι στάδιο πριν τη διαπραγμάτευση.

Δεν έχω χρόνο να πω συγκεκριμένες λεπτομέρειες για τη φύση των διερευνητικών επαφών και την ιστορία 2002-2016, οπότε και διεκόπησαν μετά το πραξικόπημα στην Τουρκία, όμως ανοίγει ένας δίαυλος επικοινωνίας σημαντικός. Τον χαιρετίζουμε. Είμαστε απολύτως θετικοί. Δίνουμε χώρο και χρόνο στο διάλογο. Μαζί με τα μέτρα οικοδόμησης εμπιστοσύνης των Υπουργείων Άμυνας και τις επαφές των γενικών γραμματέων των δύο Υπουργείων Εξωτερικών αποτελούν τους διαύλους επικοινωνίας των δύο κρατών και είναι προτιμητέο σαφέστατα, εν συγκρίσει μάλιστα με τα όσα ζήσαμε το φοβερό έτος 2020 με την επιθετικότητα της Τουρκίας. Όμως, όπως αποδεικνύεται, το μεγάλο ενδιαφέρον που με ευθύνη κάποιων κυβερνητικών Βουλευτών αναπτύχθηκε γύρω από το θέμα όχι με χρώμα αισιοδοξίας, αλλά με ταμπέλα αισιοδοξίας -«πάμε καλά»- δεν επαληθεύτηκε την επομένη.

Ο διάλογος, βέβαια, είναι ανοιχτός και οι εκτιμήσεις που γίνονται είναι πολλές. Και εμείς κάνουμε εκτιμήσεις. Κι εγώ προσωπικά κάνω εκτιμήσεις. Μπορώ να καταλάβω και να εισηγηθώ και ως υπεύθυνος Εξωτερικών του κόμματός μου για αυτά που πρέπει να γίνουν, ποια είναι η θέση του κόμματός μας, συμβάλλοντας στη θέση της πατρίδας μας. Όμως, ο υπέρμετρος θετικός ρόλος που έπαιξαν ορισμένοι, πρέπει να είναι ένα παράδειγμα προς αποφυγήν. Πρέπει να είμαστε συγκρατημένα αισιόδοξοι, σοβαροί, για να μπορούμε τουλάχιστον και στους Έλληνες πολίτες να εξηγούμε γιατί ανήμερα και την παραμονή του διαλόγου, ίσως και την επομένη, υπήρχε ένα δημοσιογραφικό ενδιαφέρον και από τη μεθεπομένη τα πάντα σταμάτησαν. Διότι η εμπειρία λέει ότι η πορεία των διερευνητικών επαφών είναι μακρά.

Οι διερευνητικές επαφές είναι απόπειρα κατανόησης σε σχέση με τα χωρικά ύδατα, σε σχέση με τα υπόλοιπα θέματα να δούμε πώς μπορούμε να φτάσουμε σε ένα επίπεδο διαπραγματεύσεων και, άρα, πρέπει να είμαστε πάρα πολύ σοβαροί -η καλή λέξη είναι αυτή- ως Βουλευτές και ως πολιτικά κόμματα όταν απευθυνόμαστε στην ελληνική κοινή γνώμη για το θέμα αυτό.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Λοβέρδο.

Καλείται στο Βήμα ο Κοινοβουλευτικός Εκπρόσωπος από την Ελληνική Λύση, ο κ. Κωνσταντίνος Χήτας.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Κύριε Υπουργέ, νιώθουμε λίγο περίεργα σήμερα, παράξενα. Το timing στη ζωή, η στιγμή, δηλαδή, η συγκυρία, παίζει πολύ μεγάλο ρόλο. Και επειδή είστε αρκετά έμπειρος πολιτικός, νομίζω ότι το γνωρίζετε πάρα πολύ καλά.

Το λέω επειδή εδώ αντιπροσωπεύουμε την κοινωνία, τον λαό, είμαστε η Εθνική Αντιπροσωπεία και έξω γίνεται πραγματικά λεφούσι, κλάμα μεγάλο, κι εμείς μιλάμε για την Μποτσουάνα. Είναι λίγο περίεργα τα πράγματα. Δεν ξέρω πώς μπορούμε να τα ισορροπήσουμε. Θα μου πείτε από την άλλη ότι πρέπει να γίνουν και αυτά. Καλούμαστε όμως να μιλάμε για την Γκάνα και την Μποτσουάνα σήμερα εδώ και έξω γίνεται χαμός!

Τι να πούμε δηλαδή στους εστιάτορες που έχουν δέσει πέτρα στον λαιμό; Τι να πούμε στο λιανεμπόριο για τους ανθρώπους που πεθαίνουν; Τι να πούμε στους οικογενειάρχες που φυτοζωούν με 534 ευρώ επίδομα; Τι να πούμε στους ξενοδόχους, στους ανθρώπους του ιδιωτικού τομέα, ότι σήμερα εμείς, η Εθνική Αντιπροσωπεία μιλάει για την Μποτσουάνα; Δεν λέω να μην μιλήσουμε. Θα πάω και σε αυτό και θα πω για ποιον λόγο μιλάμε.

Τι θα πούμε σε αυτούς τους τριακόσιες χιλιάδες και πλέον συνταξιούχους που δούλεψαν τίμια μια ζωή και περιμένουν τρία, τέσσερα χρόνια για να πάρουν τη σύνταξή τους και τους βγάλατε ένα ξεροκόμματο 300 ευρώ για να ζήσουν και συγκεκριμένα ο κ. Χατζηδάκης; Και εμείς μιλάμε για την Γκάνα και την Μποτσουάνα; Αυτό θα τους πούμε, ότι σήμερα ασχολούμαστε με συμφωνίες για το Βιετνάμ και διάφορες χώρες της Μεσημβρινής Αφρικής; Νομίζω πραγματικά ότι δεν δημιουργούμε πολύ καλή εικόνα.

Μόλις η Ευρωπαϊκή Ένωση όμως, κύριε Υπουργέ, μας κλείσει το μάτι κυρίως για οικονομικούς λόγους, σπεύδουμε αμέσως να κυρώσουμε πάσης φύσεως συμφωνίες. Μόλις δώσει το σύνθημα η Ευρωπαϊκή Ένωση, σπεύδει η Ελλάδα να τις κάνει πράξη. Μακάρι ως Κυβέρνηση να δείχνατε την ίδια πρεμούρα και τα ίδια αντανακλαστικά για να βοηθήσετε τους εκατοντάδες χιλιάδες Έλληνες πολίτες που ψάχνουν και αναζητούν μια σανίδα σωτηρίας.

Και να πω πως η Ευρωπαϊκή Ένωση -να το πω!- μας δείχνει αμέριστη αλληλεγγύη και συμπαράσταση σε ζητήματα που μας καίνε σαν χώρα; Να πω ότι πάει και το παλιάμπελο, να το κάνω και αυτό αφού μας βοηθάνε οι εταίροι μας! Δεν είναι όμως έτσι τα πράγματα. Τι κάνουν οι Ευρωπαίοι εταίροι μας που μόλις μας κλείσουν το μάτι για τέτοιου είδους θέματα, σπεύδουμε να κυρώσουμε συμφωνίες; Τι κάνουν λοιπόν για την τουρκική προκλητικότητα; Τι κάνουν οι εταίροι μας; Τίποτα δεν κάνουν. Τι έγιναν οι κυρώσεις στον τρομοκράτη Ερντογάν; Τίποτα απολύτως. Τι κάνει η Ευρωπαϊκή Ένωση για το λαθρομεταναστευτικό; Τίποτα απολύτως.

Και μιας και το ανέφερα, πολλοί απ’ αυτούς τους αόρατους ανθρώπους - φαντάσματα, που δεν έχουν καταγραφεί πουθενά, τους παράνομους μετανάστες, είναι και από τις χώρες για τις οποίες μιλάμε σήμερα. Να τα λέμε και αυτά. Καλές και άγιες οι εμπορικές συμφωνίες, δεν λέμε να μην τις κάνετε, αλλά κάποια στιγμή η Ελλάδα θα πρέπει να μάθει να απαιτεί κιόλας, κύριε Υπουργέ, πριν δώσει. Δεν γίνεται συνέχεια, να δίνουμε, να δίνουμε.

Και μην μας πείτε τώρα ότι η Ελλάδα έχει οφέλη από τις συμφωνίες αυτές. Μην μπούμε λοιπόν σε λεπτομέρειες. Τι έχουμε να κερδίσουμε από δασμολογικές διευκολύνσεις για να κυκλοφορούν τα προϊόντα αυτών των χωρών στην Ευρωπαϊκή Ένωση; Απολύτως τίποτα δεν έχουμε να κερδίσουμε εμείς. Άσε που στις περισσότερες απ’ αυτές τις χώρες, Μποτσουάνα, Λεσότο, Μοζαμβίκη, Ναμίμπια, οι κάτοικοι ζουν κάτω από τα όρια της φτώχειας. Δεν έχουμε να πάρουμε τίποτα απ’ αυτούς, μόνο να δώσουμε έχουμε για άλλη μια φορά.

Και πάμε στο σημαντικό, κύριε Υπουργέ -μην μου φεύγετε τώρα- για τα ελληνικά προϊόντα. Γιατί εσείς εκπροσωπείτε την Ελλάδα έξω. Ποια είναι, αλήθεια, η πολιτική της Κυβέρνησης της Νέας Δημοκρατίας; Να μας απαντήσετε τώρα που θα έρθετε στο Βήμα. Να μας πείτε ποια είναι η πολιτική σας στην πράξη, όχι στη θεωρία, για τα ελληνικά προϊόντα. Γιατί η Ελληνική Λύση από την πρώτη στιγμή υποστήριξε ότι πρέπει να δώσουμε ώθηση στα τοπικά, στα ντόπια προϊόντα, να τα κάνετε προσιτά, να τα ζητάει ο κόσμος στα ράφια των σουπερμάρκετ, να δώσουμε κίνητρα στους επιχειρηματίες να βάλουν στα ράφια τους τα ελληνικά προϊόντα. Αυτά τα ράφια είναι σήμερα γεμάτα με κινέζικα και τούρκικα φθηνά προϊόντα, πορτοκάλια Ζιμπάμπουε και πάει λέγοντας.

Τι κάνατε για τα ελληνικά προϊόντα; Τίποτα. Είναι μια ερώτηση. Απαντήστε μας.

Για τα μακεδονικά προϊόντα στην εξωτερική πολιτική τι κάνατε; Θυμάμαι σαν τώρα στην πόλη μου, τη Θεσσαλονίκη, τη μεγάλη φιέστα με εκείνο το «Μ», αυτό το brand που θα βοηθούσε στην εξάπλωση των μακεδονικών προϊόντων σε όλο τον κόσμο. Τι κάνατε; Μια τρύπα στο νερό κάνατε. Άλλη μία φούσκα! Τίποτα δεν κάνατε. Στο «Μ» μείναμε! Κοροϊδεύετε τους Έλληνες.

Εμείς δεν κοροϊδεύουμε τους Έλληνες και το αποδεικνύουμε στην πράξη. Έναν Ευρωβουλευτή έχει η Ελληνική Λύση, κύριε Αθανασίου, και κατάφερε να δώσει τη μάχη μέσα στο ευρωπαϊκό Κοινοβούλιο -τι λέει αυτό; Ότι εάν θέλεις, πετυχαίνεις- και ανάγκασε ολόκληρη εταιρεία γαλακτοκομικών στην Ισλανδία να κατεβάσει τα προϊόντα «φέτα» από τα ράφια. Ένας Ευρωβουλευτής, γιατί είχε διάθεση και θέληση να βοηθήσει την πατρίδα!

**ΑΘΑΝΑΣΙΟΣ ΑΘΑΝΑΣΙΟΥ:** Γιατί απευθυνθήκατε σε εμένα;

**ΚΩΝΣΤΑΝΤΙΝΟΣ ΧΗΤΑΣ:** Έτσι, επειδή σας είδα πρόχειρο. Όχι, δεν είναι προσωπικό.

Εμείς το κάναμε πράξη. Τι κάνατε, λοιπόν, εσείς στην πράξη και όχι στη θεωρία «θα κάνουμε, έχουμε σχέδια»; Τι κάνει η Κυβέρνηση για τους Σκοπιανούς με τα μακεδονικά κρασιά; Τι κάνει; Τίποτα. Τι κάνετε για τη στρατηγική διείσδυσης και εξάπλωσης των σκοπιανών προϊόντων από τους γείτονες, που καπηλεύονται το όνομα της Μακεδονίας μας; Τίποτα. Τα παρακολουθούμε κάθε ημέρα και τα καταγράφουμε, σκάνδαλα κάθε ημέρα.

Κάνετε κάτι, την πάπια. Αυτό κάνετε. Δεν κάνετε τίποτα άλλο. Όπως την πάπια κάνετε και στην πρόταση που καταθέσαμε για εξεταστική για τα Σκόπια. Και εκεί τίποτα.

Κοιτάξτε, λοιπόν, να δώσετε προσοχή σε αυτά που έχουν αξία και προτεραιότητα. Αυτήν τη στιγμή έχουν κάποια πράγματα αξία και προτεραιότητα. Σε αυτά δώστε βάση, κύριοι της Κυβέρνησης. Να πάρετε μέτρα πραγματικά υλοποιήσιμα για την ελάφρυνση των Ελλήνων. Να στηρίξετε τις επιχειρήσεις μας, να στηρίξετε τα αγαθά, τα προϊόντα της ελληνικής γης, να γίνουν αυτά τα προϊόντα ανταγωνιστικά, για να μπορέσουν να διεισδύσουν τα προϊόντα μας στις ξένες αγορές. Αυτά να κάνετε.

Μην μας λέτε το πρόγραμμά σας το οποίο δεν εφαρμόζετε ποτέ. Άλλωστε έχετε συνηθίσει τον κόσμο να τον εξαπατάτε πολιτικά. Άλλη ατζέντα πολιτική και πρόγραμμα προεκλογικά και άλλα εφαρμόζετε στη συνέχεια.

Πράξεις σε αυτά που σας είπαμε: Να μποϊκοτάρετε τα τούρκικα προϊόντα στη χώρα μας. Κάντε το τώρα, το φωνάζουμε μήνες τώρα. Έτσι θα ασκήσουμε αποτελεσματική πίεση στην Τουρκία, με αυτόν τον τρόπο.

Σταματήστε, λοιπόν, αυτήν την πολιτική που ακολουθείτε. Σταματήστε να δίνετε απλόχερα σε όλους τους υπόλοιπους εκτός από τους Έλληνες.

Ζητήστε, απαιτήστε, η Ελλάδα πρέπει να απαιτεί πλέον έμπρακτη αμοιβαιότητα, αλληλεγγύη από τους εταίρους μας. Απαιτεί η Ελλάδα από την Ευρωπαϊκή Ένωση. Έργα χρειάζονται, κύριε Υπουργέ, οι συμπολίτες μας και η πατρίδα μας και όχι μεγάλα λόγια.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Χήτα.

Τον λόγο έχει η Κοινοβουλευτική Εκπρόσωπος από το ΜέΡΑ25, κ. Φωτεινή Μπακαδήμα.

**ΦΩΤΕΙΝΗ ΜΠΑΚΑΔΗΜΑ:** Ευχαριστώ πολύ, κύριε Πρόεδρε. Θα μιλήσω από το έδρανο γιατί δεν θα κάνω χρήση όλου του χρόνου.

Θα ξεκινήσω από μία αναφορά που έκανε ο φίλτατος κ. Κατρούγκαλος στον εκδημοκρατισμό της Ευρώπης. Να θυμίσω και να μοιραστώ μαζί σας -και για ιστορικούς λόγους, αν θέλετε, πέρα από την πολιτική χρησιμότητα- ότι το DiEM25, κομμάτι του οποίου, εκλογικός βραχίονας του οποίου, είναι το ΜέΡΑ25 στην Ελλάδα, έκανε αναφορά στην ανάγκη εκδημοκρατισμού της Ευρώπης στο μανιφέστο του όταν αυτό ιδρύθηκε στις 9 Φεβρουαρίου του 2016. Οπότε από τότε εμείς είχαμε αρχίσει να βλέπουμε, αν θέλετε, την απογοήτευση των πολιτών από τους ευρωπαϊκούς θεσμούς, απογοήτευση που προέκυψε από τις κρίσιμες αποφάσεις που λαμβάνονται και συνεχίζουν να λαμβάνονται ερήμην των πολιτών, αποφάσεις οι οποίες είναι εξόχως πολιτικές και με κοινωνικές προεκτάσεις, οι οποίες βαπτίζονται ως τεχνοκρατικές. Είναι κινήσεις και διαδικασίες που αποστερούν τον δημοκρατικό έλεγχο των αποφάσεων από τους Έλληνες πολίτες.

Σήμερα είναι σίγουρο πως η ανάγκη εκδημοκρατισμού και ο εκδημοκρατισμός της Ευρώπης έχει μεγαλύτερο και βαθύτερο νόημα από ποτέ. Ο δημοκρατικός έλεγχος, η διαφάνεια και η πλήρης ενημέρωση των πολιτών ώστε να είναι εκείνοι οι φορείς των αποφάσεων είναι εξαιρετικά σημαντικός. Χαίρομαι λοιπόν και χαιρετίζουμε ως ΜέΡΑ25 την συναντίληψη που αρχίζουν να αποκτούν περί της ανάγκης εκδημοκρατισμού πρώην σύντροφοι, που όταν εκείνοι χειρίστηκαν την εξουσία δυστυχώς δεν συνέβαλαν στον εκδημοκρατισμό της Ευρώπης ούτε κατ’ ελάχιστο.

Θα κλείσω με μία μικρή αναφορά στη δωρεά του κ. Τσούνη, που ανέφερε ο συνάδελφος Κοινοβουλευτικός Εκπρόσωπος της Νέας Δημοκρατίας. Πράγματι είναι μία ιδιαίτερα συγκινητική δωρεά, μία συγκινητική κίνηση. Οφείλουμε όλοι να ευχαριστήσουμε αυτόν τον άνθρωπο γιατί άφησε όλη του την περιουσία, και μάλιστα ενώ είναι εν ζωή, στο ελληνικό δημόσιο.

Ελπίζουμε κι εμείς να γίνει παράδειγμα και για άλλους εφοπλιστές, επιχειρηματίες και μέλη της ελληνικής ολιγαρχίας, γιατί ειλικρινά, αν βάζανε όλοι εκείνοι που έχουν επωφεληθεί από την κρίση και έχουν κάνει την κρίση ευκαιρία όλα αυτά τα χρόνια το χέρι στην τσέπη, ίσως να ήταν πολύ καλύτερη η κατάσταση σήμερα. Γι’ αυτό, λοιπόν, οφείλουμε ένα ευχαριστώ στον άνθρωπο που έβαλε το κοινό συμφέρον πάνω από το δικό του, κάτι που δεν κάνουν όλοι οι υπόλοιποι που ανήκουν στο κοινό, αν θέλετε, επιχειρηματικό λόμπι της χώρας.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κυρία Μπακαδήμα.

Θα κλείσουμε με τον Αναπληρωτή Υπουργό Εξωτερικών κ. Μιλτιάδη Βαρβιτσιώτη.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, πριν πάρει τον λόγο ο κύριος Υπουργός, θα μπορούσα να λάβω τον λόγο;

**ΠΡΟΕΔΡΕΥΩΝ (Απόστολος Αβδελάς):** Συγγνώμη, κύριε Υπουργέ.

Ορίστε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Εγώ ζητώ συγγνώμη από τον κ. Βαρβιτσιώτη.

Κύριε Βαρβιτσιώτη, σήμερα στα «ΝΕΑ» υπάρχει ένα κείμενο έξι σημαντικών πολιτικών προσωπικοτήτων της Ευρώπης για το μέλλον της Ευρώπης, για το μέλλον του πλανήτη μετά τη λήξη της πανδημίας. Θα ήθελα παρακαλώ, αν το έχετε υπ’ όψιν σας, ένα σχόλιο, γιατί έχει πάρα πολύ σημαντικές πλευρές, θίγει πολλά σημαντικά θέματα, κυρίως το οικονομικό, το περιβαλλοντικό, το τεχνολογικό και σχετίζεται με τη δημοσιονομική χαλάρωση -αυτή είναι μια υπόθεση δική μου, διαβάζοντας- και για το έτος 2022. Αν το έχετε υπ’ όψιν σας, σας παρακαλώ πάρα πολύ ένα σχόλιο.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λοβέρδο.

Τον λόγο έχει ο Αναπληρωτής Υπουργός Εξωτερικών κ. Μιλτιάδης Βαρβιτσιώτης.

Ελάτε, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Κύριε Πρόεδρε, κυρίες και κύριοι συνάδελφοι, κατ’ αρχάς, θέλω και από αυτό το Βήμα να καλωσορίσω στη Βουλή των Ελλήνων τον πρέσβη του Βιετνάμ, τον κ. Γκουέν Μαν, και τον επιτετραμμένο της Νοτίου Αφρικής, τον κ. Σεντάτχα Αχμέτ, οι οποίοι μας κάνουν σήμερα την τιμή να βρίσκονται εδώ για να παρακολουθήσουν τις εργασίες του Σώματος, μετά από την πρόσκλησή μου, γιατί πιστεύω ότι πρέπει να αντιληφθούμε ότι η ανάπτυξη των πολυμερών σχέσεων και δια μέσου της Ευρωπαϊκής Ένωσης ουσιαστικά ενδυναμώνει τον ρόλο της Ελλάδας.

Σήμερα ανοίγουμε το παράθυρο σε διακόσια τριάντα εκατομμύρια ανθρώπους και δίνουμε πρόσβαση, με εύκολες διατυπώσεις, σε εξαγωγές και επενδύσεις -σε έναν συνολικό όγκο εμπορίου μεταξύ Ευρωπαϊκής Ένωσης και των χωρών για τις οποίες μιλάμε- των 130 δισεκατομμυρίων ευρώ. Είναι πάρα πολύ μεγάλο το στοίχημα το οποίο θέλουμε να υπηρετήσουμε.

Και θα ήθελα να είμαστε πάρα πολύ προσεκτικοί με τον τρόπο με τον οποίο μιλάμε για άλλες πλευρές του πλανήτη. Και θα συμφωνήσω απόλυτα με τον κ. Κατρούγκαλο. Ο κόσμος έχει αλλάξει. Η Υποσαχάρια Αφρική είναι μια περιοχή του πλανήτη η οποία αναπτύσσεται με ραγδαίους ρυθμούς. Η Γκάνα έχει 6,5% ανάπτυξη τα τελευταία χρόνια. Και αν οι εικόνες που σόκαραν τον πλανήτη ολόκληρο υποσιτισμένων πληθυσμών είναι ακόμα χαραγμένες στη μνήμη μας, σήμερα συζητάμε για μια ραγδαία οικονομική ανάπτυξη, για επίλυση σημαντικών προβλημάτων που έχουν σχέση με την παιδική θνησιμότητα, την ανάπτυξη της διείσδυσης της τεχνολογίας, τη διασπορά της κινητής τηλεφωνίας, που φέρνει όλο τον πλανήτη πολύ πιο κοντά.

Και επειδή έχουμε και μια περίεργη αντίληψη για τον τρόπο με τον οποίο εξάγει η χώρα μας και ποια είναι τα προϊόντα που εξάγει η χώρα μας, έχοντας μείνει μόνο στον αγροδιατροφικό κύκλο, θα ήθελα να σας μιλήσω για τη χώρα με την οποία έχουμε τις μεγαλύτερες εμπορικές σχέσεις από αυτές με τις οποίες σήμερα κυρώνουμε τη συμφωνία, τη Σιγκαπούρη, που έχουμε ένα ύψος εξαγωγών περίπου άνω των 400 εκατομμυρίων ευρώ, και να σας πω τι εξάγουμε σε αυτήν τη χώρα. Εξάγουμε ορυκτά καύσιμα, λάδια, προϊόντα απόσταξης, ασφαλτώδεις ύλες, κεριά και ορυκτά. Εξάγουμε λέβητες, μηχανές, συσκευές και μηχανικές επινοήσεις και μέρη αυτών των μηχανών και συσκευών. Εξάγουμε μηχανές συσκευασίας. Εξάγουμε είδη σχοινοποιίας, φαρμακευτικά προϊόντα. Εξάγουμε αργίλιο και τεχνουργήματα από αργίλιο και μετά από όλες αυτές τις κατηγορίες έρχονται τα αγροδιατροφικά προϊόντα, τα οποία και με συστηματική παρουσία των ελληνικών διπλωματικών αρχών αρχίζουν να κερδίζουν σταδιακά έδαφος.

Άρα πρέπει να στηρίξουμε και την ελληνική παραγωγή και την ελληνική βιομηχανία και τους κλάδους στους οποίους η Ελλάδα μπορεί να έχει ιδιαίτερα προϊόντα τεχνολογικής προστιθέμενης αξίας.

Θα ήθελα να συνεχίσω, κύριε Πρόεδρε, και να πω ότι αυτές οι συμφωνίες, οι οποίες όλες υπεγράφησαν από την Ευρωπαϊκή Ένωση στην περίοδο της διακυβέρνησης της χώρας από τον ΣΥΡΙΖΑ το 2016, το 2018 και το 2019, σήμερα κυρώνονται. Και ευχαριστούμε τον κ. Λοβέρδο και συμφωνώ μαζί του ότι είναι σημαντικό να τις κυρώνουμε και ήταν μία από τις σωστές ενέργειες της προηγούμενης ηγεσίας του Υπουργείου Εξωτερικών να τρέχει αυτές τις διαδικασίες των κυρώσεων στη Βουλή, πράγμα στο οποίο δεν θέλουμε και εμείς να χαλαρώσουμε τον ρυθμό. Και αυτό είναι μία απάντηση στο γιατί τα κυρώνουμε σήμερα, ιδιαίτερα δε με τον τρόπο με τον οποίο λειτουργεί η Βουλή, που είναι πιο δύσκολη η νομοθετική λειτουργία και πιο αργή και λιγότερες οι διαθέσιμες ημέρες.

Θα ήθελα να πω ότι είναι πολύ σημαντικό να αντιλαμβανόμαστε ότι ως μέλη της Ευρωπαϊκής Ένωσης έχουμε τη δυνατότητα να ασκήσουμε και προς τις χώρες από τις οποίες προέρχονται παράνομοι μετανάστες, μέσα από αυτές τις συμφωνίες, ένα ιδιαίτερο ειδικό βάρος για τη σύναψη συμφωνιών επαναπροώθησης.

Και αυτό είναι ακρογωνιαίος λίθος της πολιτικής που έχουμε υιοθετήσει στο πλαίσιο της Ευρωπαϊκής Ένωσης. Δηλαδή, το νέο σύμφωνο για τη μετανάστευση θα επιβάλλει στην Ευρώπη να αξιοποιεί τις δυνατότητες που έχει για να μπορεί να επιστρέφει ανθρώπους που δεν δικαιούνται ασύλου και δεν δικαιούνται να παραμείνουν στην Ευρωπαϊκή Ένωση. Θα μπορεί, λοιπόν, να τους επιστρέφει στις χώρες από τις οποίες προέρχονται, βάζοντας ένα τέλος σε αυτό το κενό που υπάρχει σήμερα, όπου κάποιοι, που δεν μπορούν να ευεργετηθούν ουσιαστικά από το άσυλο στην Ευρωπαϊκή Ένωση, παραμένουν σε αυτήν ως παράνομοι μετανάστες χωρίς να έχουν το δικαίωμα να νομιμοποιήσουν την εδώ παρουσία τους.

Τέλος, θα ήθελα να κάνω δύο σχόλια σε σχέση με αυτά που ειπώθηκαν από τους Κοινοβουλευτικούς Εκπροσώπους. Όμως πριν φτάσω σε αυτό, θα ήθελα να κλείσω λέγοντας ότι τα προϊόντα τα οποία παράγει η ελληνική γη και έχουν ονομασία προέλευσης κατοχυρώνουν την παρουσία τους στις χώρες με τις οποίες συμφωνούμε και είναι πολύ σημαντικό το ότι κατοχυρώνεται η φέτα, οι ελιές Καλαμών και Αμφίσσης, τα φασόλια Καστοριάς, από τα κίτρινα τυριά το κασέρι, η γραβιέρα και η κεφαλογραβιέρα, το ελαιόλαδο, η κορινθιακή σταφίδα, ο κρόκος Κοζάνης, η μαστίχα Χίου, το κρασί Σάμος, το ούζο και το τσίπουρο, πράγμα το οποίο θα μας γλυτώσει από πάρα πολύ μεγάλο κόπο και αντιδράσεις στο μέλλον.

Πάμε τώρα στα σχόλια τα οποία έκαναν οι Κοινοβουλευτικοί Εκπρόσωποι και θα μου επιτρέψετε, κύριε Πρόεδρε, να αναφερθώ και στο θέμα του κατά πόσον αυτή η Κυβέρνηση κάνει ή δεν κάνει πολυσχιδή εξωτερική πολιτική.

Νομίζω ότι είναι σαφές ότι έχουμε εμβαθύνει τις σχέσεις μας με χώρες που δεν είχαμε στο παρελθόν. Χαρακτηριστικό παράδειγμα είναι η εμβάθυνση των σχέσεων με το Ισραήλ, την Αίγυπτο και τα Ηνωμένα Αραβικά Εμιράτα. Έχουμε τον Πρωθυπουργό, ο οποίος έχει κάνει τις περισσότερες διμερείς επισκέψεις για ανταλλαγή απόψεων από όλους τους πρωθυπουργούς της Ευρωπαϊκής Ένωσης. Το ξέρετε αυτό; Και, σύμφωνα με το «POLITICO», είναι ο πιο τακτικός συνομιλητής.

Θα σας πω δε ότι και με την ηγεσία της Νότιας Αφρικής βρίσκεται σε τηλεδιασκέψεις τακτικά, αλλά και με άλλες περιοχές του πλανήτη και μέσα στην περίοδο της πανδημίας, ακριβώς για να διατηρήσουμε και να αναζωογονήσουμε τις σχέσεις τις οποίες θα έπρεπε να έχουμε σε πολιτικό επίπεδο, πέρα από τις άλλες σχέσεις με χώρες με τις οποίες δεν γειτνιάζουμε και δεν έχουμε συχνές και τακτικές επαφές.

Το δεύτερο που θα ήθελα να σχολιάσω έχει να κάνει με τις παρατηρήσεις που ακούσαμε για το Κυπριακό. Είναι ξεκάθαρο ότι η ελληνική Κυβέρνηση προσέρχεται σε όλα τα επίπεδα και σε όλες τις διαπραγματεύσεις έχοντας υπ’ όψιν της την εφαρμογή των αποφάσεων του Οργανισμού Ηνωμένων Εθνών, που θέτουν και το πλαίσιο αυτών των διαπραγματεύσεων. Οτιδήποτε ξεπερνά αυτό το πλαίσιο και θεωρεί ότι μπορεί να δημιουργήσει νέα τετελεσμένα στο νησί της Κύπρου δεν είναι κάτι το οποίο μπορεί σε καμμία περίπτωση να στηρίξει η Ελληνική Δημοκρατία.

Και πάμε στην υπόθεση που αφορά τον διάλογο για το μέλλον της Ευρώπης, τη σημαντική συμβολή που κάνουν σήμερα οι ηγέτες με το κοινό άρθρο τους. Ξέρετε, αυτός ο διάλογος πριν από ενάμιση χρόνο, όταν προαναγγέλθηκε, δεν είχε καμμία ιδιαίτερη αξία, με την έννοια ότι δεν συγκινούσε.

Σήμερα, η Ευρώπη έχει αντιμετωπίσει μία οικονομική κρίση και μία υγειονομική κρίση και το ευρωπαϊκό γίγνεσθαι έχει αντιμετωπίσει και αδυναμίες. Μην ξεχνάτε ότι η Ευρώπη -την οποία κατηγορούμε για αβελτηρία- δεν είχε μέσα στις αρμοδιότητές της την αντιμετώπιση των υγειονομικών κρίσεων. Την απέκτησε με τη στήριξη των κρατών-μελών και προσπάθησε να συντονίσει πολιτικές οι οποίες εξέφευγαν των άμεσων αρμοδιοτήτων της.

Άρα σήμερα, λοιπόν, πρέπει να συζητήσουμε για τον ρόλο της Ευρώπης και στον συντονισμό τέτοιων μεγάλων προκλήσεων –υγειονομικών, περιβαλλοντικών- που σίγουρα απαντώνται από το πακέτο ανάκαμψης σε έναν μεγάλο βαθμό, προκλήσεων που έχουν να κάνουν με τη μετανάστευση, προκλήσεων που έχουν να κάνουν με την οικονομική ανάταξη και βέβαια, προκλήσεων που έχουν να κάνουν με τα συστήματα διακυβέρνησης στην Ευρωπαϊκή Ένωση, αλλά και την αλληλεγγύη και την ισχύ που πρέπει να δείχνει προς τον υπόλοιπο κόσμο.

Τέλος, μία αναφορά σε δύο θέματα της επικαιρότητας.

Πρώτα από όλα, θέλω να συγχαρώ τον Κοινοβουλευτικό Εκπρόσωπο της Νέας Δημοκρατίας για την αναφορά του προς τον Ιάκωβο Τσούνη. Είμαι από αυτούς που έχουν την τιμή να τον γνωρίζουν εδώ και πάρα πολλά χρόνια. Ο Ιάκωβος Τσούνης υπήρξε αφοσιωμένος πατριώτης και είναι αφοσιωμένος πατριώτης και συνεπής αρωγός των Ενόπλων Δυνάμεων σε όλη τη διάρκεια του βίου του, όχι μόνο σήμερα, που κλείνοντας τα ενενήντα τρία -και του ευχόμαστε μακροημέρευση- αποφάσισε να ολοκληρώσει την επιθυμία του να δωρίσει το σύνολο της περιουσίας του προς τις ελληνικές Ένοπλες Δυνάμεις.

Και νομίζω ότι οι Ένοπλες Δυνάμεις πρέπει να του αποδώσουν μέγιστες τιμές ως πράξη σεβασμού για τη διαχρονική και σημερινή του προσφορά.

Θα ήθελα, όμως, να αναφερθώ και σε ένα χθεσινοβραδινό περιστατικό, τη φοβερή επίθεση την οποία δέχθηκε ο συνάδελφος κ. Μπογδάνος και την οποία πιστεύω ότι το σύνολο του ελληνικού λαού καταδικάζει.

**ΑΝΔΡΕΑΣ ΛΟΒΕΡΔΟΣ:** Να το πουν, να το πει και το σύνολο!

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Και θέλω και το σύνολο των ελληνικών κομμάτων να τοποθετηθούν πάνω σε αυτό, γιατί θεωρώ ομόθυμη –ομόθυμη!- την καταδίκη τρομοκρατικών ενεργειών που έχουν στόχο τη φίμωση των Βουλευτών του ελληνικού Κοινοβουλίου και εκπροσώπων του ελληνικού λαού.

Εγώ έχω υπάρξει ένας τέτοιος από αυτούς, μου έχουν κάψει το γραφείο μου ολοσχερώς, βάζοντας σε κίνδυνο τη ζωή ανθρώπων.

Αποτελούν πράξεις τις οποίες και πρέπει πολιτικά να καταδικάζουμε και να δίνουμε σαφείς κατευθύνσεις προς τις δυνάμεις ασφαλείας να εξιχνιάζονται άμεσα και οι υπεύθυνοί τους να λογοδοτούν στη δικαιοσύνη, γιατί δεν μπορούμε σε καμμία περίπτωση να αφήνουμε ατιμώρητες πράξεις που προσβάλλουν την κυριαρχία του ελληνικού λαού και τη δημοκρατική του έκφραση.

Σας ευχαριστώ, κυρίες και κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και μία νομοτεχνική έχετε, κύριε Υπουργέ.

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Αν μου επιτρέπετε, κύριε Πρόεδρε, έχω μία νομοτεχνική βελτίωση να αναγγείλω…

**ΑΝΔΡΕΑΣ ΛΟΒΕΡΔΟΣ:** Στην κύρωση;

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** ... η οποία έχει σχέση με τον τίτλο της μίας από τις συμβάσεις που βρίσκονται προς κύρωση.

**ΑΝΔΡΕΑΣ ΛΟΒΕΡΔΟΣ:** Δεν επιτρέπεται…

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Εκ παραδρομής…

**ΑΝΔΡΕΑΣ ΛΟΒΕΡΔΟΣ:** Εκ παραδρομής!

**ΜΙΛΤΙΑΔΗΣ ΒΑΡΒΙΤΣΙΩΤΗΣ (Αναπληρωτής Υπουργός Εξωτερικών):** Εκ παραδρομής στον τίτλο του σχεδίου νόμου: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου» οι λέξεις «Προστασίας των Επενδύσεων» αντικαθίστανται από τις λέξεις «Οικονομικής Εταιρικής Σχέσης».

(Στο σημείο αυτό ο Αναπληρωτής Υπουργός Εξωτερικών κ. Μιλτιάδης Βαρβιτσιώτης καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 82)

(ΑΛΛΑΓΗ ΣΕΛΙΔΑΣ)

**ΘΕΟΔΩΡΑ ΤΖΑΚΡΗ:** Έτσι πρέπει να είναι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Απόστολος Αβδελάς):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, θα ήθελα να πω μόνο το αυτονόητο, ότι δηλαδή είναι κοινός τόπος για όλες τις πτέρυγες της Βουλής η καταδίκη κάθε ατομικής τρομοκρατικής ενέργειας, όπως και η υποχρέωση της Αστυνομίας να επεμβαίνει και να διερευνά. Επίσης αυτονόητη υποχρέωση και καθήκον της Αστυνομίας είναι να ανταποκρίνεται στην αποστολή της από το Σύνταγμα στο πλαίσιο δημοκρατίας και σεβασμού προς το κράτος του δικαίου που αυτό επιβάλλει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κατρούγκαλε.

Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Απλώς, κύριε Πρόεδρε, θα θέλαμε κι εμείς να αναφέρουμε ότι η Ελληνική Λύση καταδίκασε απερίφραστα από χθες το βράδυ κιόλας την επίθεση στην οικία –που έχει και αυτό τη σημασία του- του Βουλευτή Κώστα Μπογδάνου, παρά τις πολιτικές διαφωνίες…

**ΠΡΟΕΔΡΕΥΩΝ (Απόστολος Αβδελάς):** Άλλο το ένα, άλλο το άλλο.

**ΚΩΝΣΤΑΝΤΙΝΟΣ ΧΗΤΑΣ:** …και παρά το γεγονός ότι ο συγκεκριμένος Βουλευτής στηρίζει μία Κυβέρνηση η οποία κάνει λάθος κινήσεις και αποδεικνύεται επικίνδυνη για τη χώρα. Αυτό είναι κάτι άλλο. Είναι απαράδεκτο, ακόμα και αν διαφωνούμε, να επιχειρούμε να τρομοκρατούμε ανθρώπους. Το καταδικάσαμε απερίφραστα από χθες. Δεν το συζητάμε.

**ΠΡΟΕΔΡΕΥΩΝ (Απόστολος Αβδελάς):** Η κ. Μπακαδήμα έχει τον λόγο.

**ΦΩΤΕΙΝΗ ΜΠΑΚΑΔΗΜΑ:** Είναι αυτονόητο ότι οι πολιτικές διαφορές δεν έχουν θέση σε μία τέτοια δράση, σε μία τέτοια περίπτωση. Είναι αυτονόητο ότι και εμείς το καταδικάζουμε και το έχουμε δηλώσει από χθες.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Μπακαδήμα.

Τον λόγο έχει ο κ. Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Το ΚΚΕ έχει εκδώσει ανακοίνωση συγκεκριμένη, με περιεχόμενο το οποίο καταδικάζει βέβαια την επίθεση, αλλά δείχνει και το τι υπηρετεί αυτή.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κατσώτη.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και του συνόλου των σχεδίων νόμου του Υπουργείου Εξωτερικώνκαι η ψήφισή τους θα γίνει χωριστά.

Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση της Ενδιάμεσης Συμφωνίας Οικονομικής Εταιρικής Σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών-μελών της, αφετέρου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 89α )

**ΠΡΟΕΔΡΕΥΩΝ (Απόστολος Αβδελάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Εξωτερικών: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και της Δημοκρατίας της Σιγκαπούρης, αφετέρου» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 93α )

**ΠΡΟΕΔΡΕΥΩΝ (Απόστολος Αβδελάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Βιετνάμ, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |
| --- |
| Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Βιετνάμ, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

 |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της αφενός, και της Δημοκρατίας του Βιετνάμ, αφετέρου» έγινε δεκτό κατά πλειοψηφία σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.97α)

**ΠΡΟΕΔΡΕΥΩΝ (Απόστολος Αβδελάς):** Εισερχόμαστε στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εξωτερικών: «Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου».

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

 (ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Απόστολος Αβδελάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

(ΑΛΛΑΓΗ ΣΕΛΙΔΑΣ)

|  |
| --- |
| Κύρωση της Συμφωνίας Προστασίας των Επενδύσεων μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Απόστολος Αβδελάς):** Συνεπώς το σχέδιο νόμου του Υπουργείου Εξωτερικών: «Κύρωση της Συμφωνίας Οικονομικής Εταιρικής Σχέσης μεταξύ της Ευρωπαϊκής Ένωσης και των κρατών-μελών της, αφενός, και των κρατών ΣΟΕΣ της ΚΑΜΑ, αφετέρου» έγινε δεκτό κατά πλειοψηφία σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ.101α)

**ΠΡΟΕΔΡΕΥΩΝ (Απόστολος Αβδελάς):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο των παραπάνω νομοσχεδίων.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 12.35΄ λύεται η συνεδρίαση για αύριο, ημέρα Πέμπτη 4 Φεβρουαρίου 2021 και ώρα 10.00΄, με αντικείμενο εργασιών του Σώματος: νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**